Dua dos Pfizer, AstraZeneca berkesan terhadap varian Delta

Satu kajian yang disiarkan dalam New England Journal of Medicine mengesahkan dua dos vaksin Pfizer dan AstraZeneca berkesan terhadap varian Delta Covid-19 yang sangat mudah ditularkan berbanding dengan varian Alpha yang sebelumnya adalah virus dominan.

Laporan yang diterbitkan semalam menunjukkan kedua-dua vaksin itu sangat berkesan terhadap varian Delta yang kini menjadi varian dominan di seluruh dunia, walaupun kajian menegaskan bahawa satu suntikan vaksin tidak cukup untuk memberikan perlindungan maksimum.

Kajian itu sekali gus mengesahkan penemuan utama pihak berkuasa Kesihatan Awam England (PHE) pada Mei mengenai keberkesanan vaksin Covid-19 keluaran Pfizer-BioNTech dan Oxford-AstraZeneca, berdasarkan data dunia nyata.

Mengikut laporan di dalam jurnal itu kajian mendapati keberkesanan dua dos vaksin Pfizer mencecah 88 peratus bagi jangkitan bergejala daripada varian Delta, berbanding 93.7 peratus terhadap varian Alpha, sama seperti dilaporkan sebelumnya.

Dua dos vaksin AstraZeneca pula berkesan sebanyak 67 peratus terhadap varian Delta, meningkat berbanding laporan sebelum ini, manakala 74.5 peratus berkesan terhadap varian Alpha, juga meningkat berbanding jangkaan keberkesanan 66 peratus.

“Hanya perbezaan sederhana dalam keberkesanan vaksin yang dicatat dengan varian Delta dibandingkan dengan varian Alpha selepas penerimaan dua dos vaksin,” menurut catatan penyelidik PHE dalam kajian itu.

Data dari Israel menganggarkan keberkesanan suntikan Pfizer lebih rendah terhadap penyakit simptomatik, walaupun perlindungan terhadap penyakit yang teruk tetap tinggi.

PHE sebelum ini mengatakan dos pertama daripada salah satu vaksin adalah sekitar 33 peratus berkesan terhadap jangkitan bergejala varian Delta.

Kajian penuh diterbitkan semalam mendapati satu dos suntikan Pfizer adalah 36 peratus berkesan, manakala 30 peratus berkesan bagi satu dos vaksin AstraZeneca.

“Penemuan kami mengenai keberkesanan yang berkurangan selepas dos pertama akan menyokong usaha memaksimumkan pengambilan dua dos vaksin di kalangan kumpulan rentan dalam konteks penularan varian Delta,” kata penulis kajian itu.


‘Speaker Selangor khilaf isytihar kerusi DUN Batang Kali kosong’

Parti Pejuang Tanah Air (Pejuang) mendakwa Speaker Dewan Undangan Negeri (DUN) Selangor, Ng Suee Lim terkhilaf dari segi fakta dan undang-undang dengan mengisytiharkan kerusi DUN Batang Kali yang disandang Harumaini Omar, telah kosong.

Ketua Penerangan Pejuang, Muhammad Rafique Rashid Ali berkata, Suee Lim pada sidang medianya sebelum ini membuat ketetapan bahawa Harumaini tidak hadir selama enam bulan bermula pada 28 Julai 2022 dan tamat pada 27 Januari 2023 menyebabkan kerusi itu dikosongkan.

Rafique menjelaskan, perkiraan enam bulan itu seharusnya bermula 23 November 2022 iaitu di mana tarikh bermulanya Mesyuarat Ketiga Penggal Kelima Dewan Negeri Selangor Tahun 2022.

“Semalam Speaker DUN Selangor Ng Suee Lim dalam sebuah sidang media telah isytihar bahawa kerusi N.07 Batang Kali yang disandang oleh Harumaini Omar telah dikosongkan.

“Menurut Speaker sebab kekosongan tersebut adalah kerana Harumaini didapati tidak menghadirkan diri pada sidang DUN Selangor melebihi enam bulan sejak 28 Julai 2022 dan tiada pemakluman ketidakhadiran diberikan,” katanya dalam satu kenyataan di Facebook beliau hari ini (17 Februari 2023).

Muhammad Rafique berkata DUN Selangor ke-14 pada 2022 telah memasuki penggal kelima dan sebanyak tiga mesyuarat telah diadakan.

“Mesyuarat pertama, 14 hingga 18 Mac 2022 dan 21 hingga 25 Mac 2022.

“Mesyuarat kedua, 25 hingga 29 Julai 2022 dan 1 hingga 5 Ogos 2022.

“Mesyuarat ketiga, 23 hingga 25 November; 29 hingga 30 November; serta 1, 2 Disember; dan 5 hingga 6 Disember 2022,” katanya dalam kenyataan hari ini m(17 Februari 2023).

Menurut Muhammad Rafique lagi, Harumaini telah hadir pada mesyuarat kedua dan ketidakhadiran tanpa kebenaran hanya berlaku pada permulaan mesyuarat ketiga iaitu 23 November 2022.

“Tarikh luput enam bulan sepertimana Perkara LXIX Undang-Undang Tubuh Kerajaan Selangor 1959 adalah pada 22 Mei 2023,” tambahnya lagi.

Semalam, Suee Lim berkata tahun lalu DUN Selangor bersidang dari 14 hingga 18 Mac, 21 Mac, 25 hingga 29 Julai, 1 hingga 2 Ogos, 23 hingga 30 November, 1 hingga 2 Disember dan 5 hingga 6 Disember dalam Penggal Kelima DUN Selangor Yang Keempat Belas Tahun 2022.

“Penyata Rasmi dan Buku Kedatangan Ahli DUN Selangor menunjukkan ADUN Batang Kali, Harumaini Omar, didapati tidak hadir tanpa kebenaran Speaker DUN Selangor pada keseluruhan persidangan dewan dari 23 hingga 30 November 2022, 1 hingga 2 Disember 2022 dan 5 hingga 6 Disember 2022,” kata Suee Lim.

Mengulas lanjut Muhammad Rafique turut memaklumkan bahawa Harumaini juga telah mengutus surat kepada Suee Lim bagi memohon perisytiharan kekosongan DUN berkenaan ditarik balik.

“Pejuang menyatakan hak kebebasan untuk hadir dan berbahas bagi rakyat di Dewan Negeri atau Dewan Rakyat adalah tunjang kepada sistem Demokrasi Berparlimen.

“Malah dengan keadaan tidak menentu senario politik negara dan negeri serta pembubaran dewan yang boleh berlaku bila-bila, tiada apa-apa prejudis jika Harumaini dibenarkan terus berkhidmat sebagai ADUN Batang Kali,” katanya.

Muhammad Rafique juga menggesa agar Suee Lim memberikan jawapan segera berkenaan perkara itu agar ia tidak dijadikan mainan politik semata-mata.

“Rakyat adalah pemegang taruh paling besar dalam demokrasi dan rakyat jugalah berada dalam posisi paling merugikan sekiranya politik terus menjadi mainan pihak-pihak tertentu,” katanya.


Kes liwat Iki Putra: Boleh jatuhkan undang-undang syariah negeri

Kes Iki Putra Mubarak akan memberi kesan domino yang boleh menjatuhkan satu persatu undang-undang syariah di peringkat negeri, lapor MalaysiaGazette.

Bekas Menteri di Jabatan Perdana Menteri (Hal-Ehwal Islam), Datuk Seri Dr Zulkifli Mohamad al-Bakri berpendapat undang-undang syariah seolah-olah boleh disepak terajang dan dinyahkan walaupun hanya dengan mahkamah majistret atau mahkamah rendah sivil.

Beliau mendakwa, apabila pertembungan berlaku antara mahkamah syariah dan mahkamah sivil, kes akan sentiasa berpihak kepada mahkamah sivil.

Zulkifli yang juga bekas Mufti Wilayah Persekutuan berkata satu-satunya jalan bagi menyelamatkan undang-undang syariah adalah melalui pindaan Perlembagaan Persekutuan.

Ia juga adalah antara saranan 200 peguam yang menandatangani petisyen bagi mendesak pindaan Perlembagaan Persekutuan susulan kes Iki Putra.

Media sebelum ini melaporkan Iki Putra didakwa di Mahkamah Syariah pada 21 Ogos 2019 atas kesalahan meliwat yang dilakukannya di Bangi.

Namun disebabkan tidak berpuas hati dengan pertuduhan itu, Iki Putra mencabar peruntukan Seksyen 28 Enakmen Jenayah Syariah Selangor 1995 dengan mendakwa negeri atau Mahkamah Syariah tidak mempunyai bidang kuasa untuk menggubal dan membicarakan kes jenayah liwat.

Dalam pada itu, beliau menegaskan sudah sampai masanya kerajaan memandang serius untuk memperkasa dan memartabatkan undang-undang syariah.

“Saya pasti semua umat Islam faham apabila 20 kesalahan syariah ini diputuskan tidak berperlembagaan, apa implikasinya kepada negeri-negeri lain.

“Perjalanan memperkasa undang-undang syariah ini bukan kerja sehari dua. Saya sedia maklum dan yakin, mana-mana menteri yang terlibat sama ada sebelum atau selepas saya, memberikan komitmen sepenuhnya untuk perjuangan ini.

“Ini masanya untuk kita bersatu kerana ia sudah menyentuh kuasa Sultan dan Raja-Raja Melayu selaku Ketua Agama Islam, begitu juga autoriti Mahkamah Syariah,” katanya.

Sekitar tahun 2020 dan 2021, terdapat 28 buah Rang Undang-Undang/Kaedah-Kaedah yang diusahakan oleh kerajaan dan sebahagiannya telah hampir disempurnakan dengan kerjasama pelbagai pihak.

Ini tidak termasuk tujuh pindaan akta sedia ada yang berlangsung pada tahun-tahun tersebut dalam Pelan Pemerkasaan Undang-Undang Syariah Peringkat Persekutuan yang disasarkan sehingga 2025.

“Saya mengharapkan janganlah isu memperkasakan mahkamah syariah dan penggubalan undang-undangnya menjadi makin melemah dan akhirnya mati di tengah jalan,” katanya.

Kes Iki Putra akan dibicarakan di Mahkamah Persekutuan pada 17 Ogos ini bagi mencabar kesahihan enakmen jenayah syariah.


Hakim tak arah lebih RM114.1 juta dikembalikan kepada UMNO, Najib

Mahkamah Tinggi Kuala Lumpur hari ini tidak mengarahkan wang yang disita dikembalikan kepada UMNO dan Datuk Seri Najib Razak, namun hakim perbicaraan Datuk Muhammad Jamil Hussin berpendapat ia mesti dipulangkan di tempat ianya disita.

Beliau berkata demikian ketika menjawab persoalan dibangkitkan Timbalan Pendakwa Raya Muhammad Saifuddin Hashim Musaimi yang bertanya mengenai status wang disita dalam perbicaraan permohonan untuk melucut hak wang tunai berjumlah RM114 juta, yang disita dari sebuah premis milik Obyu Holdings Sdn Bhd, yang didakwa milik UMNO dan Najib.

Terdahulu, Muhammad Jamil menolak permohonan pendakwaan selaku pemohon untuk melucut hak wang yang disita oleh polis di Pavilion Residence pada 17 Mei 2018.

Memetik laporan Bernama, Muhammad Jamil dalam penghakimannya berkata pemohon gagal membuktikan wang berjumlah RM114,164,393.44 yang disita adalah hasil daripada aktiviti pengubahan wang haram.

Bagaimanapun, status quo wang itu tidak diputuskan apabila hakim itu tidak mengeluarkan sebarang perintah sama ada wang berkenaan, yang kini berada dalam simpanan Bank Negara Malaysia (BNM) perlu dikembalikan kepada pemilik asal.

UMNO dan Najib merupakan pihak ketiga dalam permohonan itu. Mana-mana pihak ketiga yang mendakwa mempunyai kepentingan ke atas barangan yang dirampas boleh hadir di mahkamah untuk mengemukakan alasan mengapa barangan itu tidak boleh dilucut hak kepada kerajaan.

Pada 2019, pendakwaan memfailkan permohonan pelucuthakan terhadap Obyu Holdings untuk melucut hak barangan merangkumi 11,991 unit barang kemas, 401 utas jam tangan dan 16 aksesori jam tangan, 234 pasang cermin mata serta 306 beg tangan dan wang tunai berjumlah RM114,164,393.44.

Barangan dan wang yang didakwa hasil aktiviti haram yang dikaitkan dengan skandal dana 1Malaysia Development Berhad (1MDB), disita mengikut Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram (AMLATFPUAA) 2001.

Dalam keputusannya, Muhammad Jamil berkata pegawai penyiasat kes pengubahan wang haram iaitu Asisten Komisioner D Rajagopal gagal menunjukkan wang yang disita adalah harta curi atau hasil daripada pecah amanah atau penipuan.

“ACP Rajagopal gagal mendedahkan dan mengenal pasti siapa yang telah diamanahkan dengan wang 1MDB, siapa yang mempunyai penguasaan dominan ke atas wang itu dan menyalahgunakan dana itu selain gagal menjelaskan Najib adalah ejen 1MDB,” katanya.

Beliau berkata mahkamah mendapati pemohon gagal membuktikan kaitan antara wang dalam akaun Ambank milik Najib dengan wang yang disita.

Muhammad Jamil berkata hujahan pendakwaan bahawa Datuk Seri Mohamed Nazir Razak telah menunaikan cek yang dikeluarkan daripada akaun Najib dan mengembalikan RM20 juta kepada Najib sendiri adalah tidak benar.

“Tiada juga keterangan bahawa wang RM20 juta itu diterima oleh Najib adalah sebahagian daripada wang yang disita. Benar, wang yang disita ditemui di Pavilion Residences bersama-sama harta lain yang disita. Najib juga telah menjelaskan bahawa beliau memindahkan wang RM160 juta (jumlah sebenar) dari Seri Perdana ke Pavilion Residences.

“Atas imbangan kebarangkalian, pemohon gagal membuktikan wang yang disita dikaitkan dengan pengubahan wang haram atau hasil daripada aktiviti haram melibatkan pecah amanah jenayah dan kesalahan menerima harta curi. Oleh itu, permohonan pemohon ditolak,” kata hakim itu.

Selepas Muhammad Jamil menyampaikan keputusan, Muhammad Saifuddin kemudiannya bertanya “Apa status duit berkenaan jika tiada perintah (kembalikan wang kepada UMNO, Najib). Kami perlu tahu?

Bagaimanapun, hakim itu menjawab beliau tidak boleh mengarahkan wang yang disita dikembalikan berikutan tidak membuat sebarang perintah mengenai perkara berkenaan.

Muhammad Saifuddin: Wang tunai RM114 juta itu dalam simpanan BNM. Sekiranya tidak mendapat arahan daripada mahkamah, pihak kami perlu memulangkan wang itu kepada siapa? Kami juga memohon untuk penangguhan pelaksanaan keputusan hari ini sementara rayuan difailkan di Mahkamah Rayuan.

Peguam Najib, Tan Sri Muhammad Shafee Abdullah bagaimanapun berkata duit berkenaan perlu diserahkan kepada anak guamnya berikutan mahkamah telah menolak permohonan pemohon.

Muhammad Jamil yang menolak permohonan pendakwaan untuk menangguhkan pelaksanaan keputusan hari ini, berkata: “Pada saya, dari mana wang itu disita, di tempat itulah ia dipulangkan”.

Sementara itu, Muhammad Shafee ketika ditemui pemberita berkata pihaknya akan menyerahkan surat kepada pendakwa raya dalam tempoh 24 jam bermula hari ini supaya wang berjumlah RM114 juta dilepaskan kepada Najib dan UMNO.

“Apabila wang tersebut diserahkan, terpulang pada Datuk Seri Najib dan UMNO untuk mengambil bahagian masing-masing seperti mana yang dirampas di Pavilion Residences,” katanya.

Ketika ditanya adakah wang tersebut perlu diserahkan kepada pihak ketiga (Najib dan UMNO) meskipun semasa prosiding hakim tidak membuat sebarang perintah berkenaan serahan wang tersebut, Muhammad Shafee menjawab, “Mereka (pendakwaan) perlu menyerahkan wang itu”.


PKP: Kenyataan PM hanya dalam versi bahasa Melayu

Pejabat Perdana Menteri (PMO) hanya mengeluarkan kenyataan media perdana menteri berkaitan Perintah Kawalan Pergerakan (PKP) hanya dalam bahasa Melayu, bukan bahasa-bahasa lain.

Pasukan Respons Pantas Kementerian Komunikasi dan Multimedia Malaysia menjelaskan PMO menafikan pernah mengeluarkan kenyataan media perdana menteri mengenai PKP dalam versi bahasa Inggeris seperti tular dalam media sosial.

“Pejabat Perdana Menteri (PMO) menafikan pihaknya pernah mengeluarkan kenyataan media Perdana Menteri berhubung pelaksanaan Perintah Kawalan Pergerakan dalam versi bahasa Inggeris seperti tular dalam media sosial.

“PMO menegaskan pihaknya hanya mengeluarkan kenyataan media yang dimaksudkan dalam bahasa Melayu,” kata kenyataan pasukan respon itu.

Sehubungan itu, orang ramai diminta menghentikan penyebaran maklumat tidak sahih yang boleh menimbulkan kekeliruan dan merujuk media sosial rasmi Jabatan Perdana Menteri untuk mendapatkan maklumat yang tepat.


PICK berjaya landaikan keluk pandemik Covid-19 di Malaysia

Kadar jangkitan Covid-19 dan kemasukan ke hospital berkurangan dengan amat ketara susulan kejayaan Program Imunisasi Covid-19 Kebangsaan (PICK), sekali gus membolehkan rakyat Malaysia menjalani kehidupan dalam norma baharu.

Pada masa sama, Ketua Pengarah Kesihatan Tan Sri Dr Noor Hisham Abdullah berkata hasil daripada usaha jitu semua pihak, selain pelaksanaan PICK sejak 24 Februari 2021 lalu, garis lengkung atau keluk pandemik Covid-19 di negara ini juga telah berjaya dilandaikan.

“Sepanjang pandemik Covid-19, salah salah satu usaha yang kritikal bagi Kementerian Kesihatan Malaysia adalah perlaksanaan Program Imunisasi Covid-19 Kebangsaan (PICK).

“Walaupun program ini telah mendapat sambutan yang positif dan menggalakkan, namun KKM sentiasa memperkukuhkan strategi-strategi untuk memastikan agar rakyat Malaysia mendapat akses kepada vaksin Covid-19 yang selamat dan berkesan,” katanya dalam kenyataan malam ini.

Menurutnya, salah satu inisiatif untuk memperkukuhkan program ini adalah melalui Institut Penyelidikan Klinikal (ICR) dengan menjalankan penyelidikan dalam Keberkesanan Real-World bagi Vaksin Covid-19 di bawah PICK Malaysia (RECoVaM, NMRR 21-1660-60697).

Kajian RECoVaM, katanya, telah mendapati bahawa kadar kes jangkitan Covid-19 bagi setiap 1,000 populasi dalam kalangan kumpulan yang tidak divaksin adalah jauh lebih tinggi iaitu 36.2 berbanding penerima vaksin Oxford-AstraZeneca (7.1), Comirnaty (6.6) dan CoronaVac (11.6).

“Sepanjang tempoh pemerhatian dari 1 April 2021 sehingga 9 Januari 2022, Malaysia telah melaporkan 2,440,873 kes jangkitan Covid-19. Ini termasuk 628,627 kes yang telah dilaporkan berlaku di kalangan individu di bawah umur 20 tahun, dan daripada jumlah tersebut 331,991 kes adalah di dalam kalangan lelaki.

“Sehingga Januari 2022, seramai 80% daripada penduduk di Malaysia telah melengkapkan vaksinasi COVID-19. Namun, kajian-kajian di seluruh dunia termasuk di Malaysia juga telah menunjukkan penurunan tahap imuniti penerima-penerima vaksin setelah beberapa bulan menerima dos yang lengkap.

“Oleh yang demikian, Jawatankuasa Petugas Khas Imunisasi Covid-19 (CITF) mengesyorkan agar program pemberian dos penggalak kepada semua penduduk dilaksanakan secara berperingkat,” kata Dr Noor Hisham.

Mengenai kesan vaksin, beliau menjelaskan kebimbangan mengenai kes miokarditis dan perikarditis, terutama melibatkan vaksin mRNA Covid-19 bagi populasi remaja, telah mendapat perhatian umum.

“Namun begitu, dengan lebih 33 juta dos vaksin berasaskan mRNA dikawal selia di negara ini, pemantauan pasca-pendaftaran mendapati imbangan manfaat kesan risiko pengambilan vaksin Covid-19 kekal positif.

“KKM ingin memberi jaminan kepada orang ramai bahawa kerajaan komited untuk terus memantau sebarang tanda amaran keselamatan kepada program vaksinasi yang sedang berlangsung,” katanya.

Untuk rekod, penyakit miokarditis adalah penyakit keradangan otot jantung dan kebiasaannya disebabkan oleh virus atau penyakit autoimun.

Pada Jun 2021, Pusat Kawalan dan Pencegahan Penyakit (CDC) di Amerika Syarikat telah melaporkan risiko miokarditis di kalangan kanak-kanak di bawah umur 16 tahun adalah 37 kali lebih tinggi bagi mereka yang dijangkiti Covid-19 berbanding mereka yang belum dijangkiti virus tersebut.

Kenyataan penuh KKM di sini.


22 peratus tak suka kepemimpinan Ismail Sabri, lapor kajian firma AS

Hampir 62 peratus respondan dalam kajian dijalankan International Republican Institute (IRI) berpangkalan di Amerika Syarikat (AS) memberi tanda ‘suka’ kepada pentadbiran Perdana Menteri (PM) Datuk Seri Ismail Sabri Yaakob.

Jumlah itu termasuk 17 peratus yang memberi tanda ‘sangat suka’ dan 45 peratus ‘agak suka’, yang mewakili semua kaum di Malaysia.

Hanya 22 peratus didapati menzahirkan respons agak ‘tidak suka’, kata penganalisis sosial dan politik Datuk M Periasamy yang memetik kajian IRI terhadap rakyat Malaysia berusia 18 tahun dan ke atas sama ada yang tinggal di bandar maupun di luar bandar.

Hampir 53 peratus responden kaum Tionghoa menyatakan ‘suka’ dengan kerajaan kepimpinan Ismail Sabri termasuk 17 peratus ‘sangat suka’ dan 36 peratus ‘agak suka.’

IRI adalah sebuah badan kajian sosiopolitik bukan kerajaan yang berpangkalan di Amerika Syarikat dan tidak bermotif politik serta neutral. Badan ini menjalankan kajian dan menyuarakan dapatan secara bebas, berterus terang serta tidak memihak kepada mana-mana.

Dalam kajian yang diterbitkan pada 17 Mei lalu, 64 peratus respondan juga berpendapat Malaysia sedang bergerak ke arah yang betul, apabila ditanya tentang hala tuju negara. Ini mewakili penurunan sebanyak 19 mata peratusan daripada tinjauan pendapat sebelumnya pada Jun 2020.

“Walaupun sebahagian besar rakyat masih percaya Malaysia bergerak ke arah yang betul, keyakinan jelas terhakis,” kata Pengarah Serantau IRI untuk Asia-Pasifik, Johanna Kao.

“Sudah jelas ketidakstabilan dalam politik negara yang kita lihat sejak 2020 telah melemahkan semangat untuk masa depan.”

Dalam tulisannya Periasamy berpendapat dapatan kajian dalam kalangan kaum Tionghoa adalah satu keputusan yang begitu baik, malah tidak pernah diperoleh daripada mana-mana pemimpin kerajaan, kecuali Perdana Menteri kelima, Tun Abdullah Ahmad Badawi yang dianggap sebagai Mr Clean.

Sebelum ini, UMNO mengumumkan Ismail Sabri sebagai calon PM pada Pilihan Raya Umum Ke-15 (PRU-15) atau ‘poster boy’ setelah dibincangkan secara terperinci oleh Majlis Tertinggi (MT) parti itu dan juga dalam kalangan komponen Barisan Nasional (BN).

Dapatan itu sekali gus menunjukkan sokongan memberangsangkan, malah mengukuhkan keputusan MT terhadap Ismail Sabri, kata Periasamy dalam tulisannya disiarkan akhbar Utusan Malaysia, hari ini.

Menurutnya pindaan perlembagaan parti itu juga bertujuan memudahkan UMNO bersiap siaga menghadapi PRU-15, selain alasan kononnya untuk mengelak perpecahan dalam hierarki parti dari peringkat akar umbi sehinggalah peringkat pusat serta memantapkan jentera parti.

“Bukan sahaja pindaan perlembagaan UMNO itu mendapat reaksi bercampur baur dan mencetuskan polemik dalam kalangan segelintir pemimpin dan ahli yang berpengaruh, bahkan turut mengundang pelbagai komen daripada politikus tempatan.

“Antara yang tular dalam media sosial adalah kononnya pindaan tersebut bertujuan menyelamatkan beberapa pemimpin utama parti. Ada pula yang mendakwa pindaan tersebut diluluskan untuk mendiamkan suara-suara yang kedengaran di peringkat atas yang boleh mencetuskan perpecahan dalam parti,” katanya.

Susulan daripada pindaan perlembagaan UMNO:

Ini kerana, sudah menjadi amalan bagi presiden atau timbalan presiden parti atau gabungan parti-parti politik yang menguasai majoriti dalam Parlimen dilantik sebagai PM di negara ini.

Senario ini berubah apabila Ismail Sabri yang menjawat jawatan Naib Presiden dalam parti, dilantik sebagai PM. Pelantikan beliau dilihat melangkaui presiden dan timbalan presiden parti sebagai satu amalan luar biasa yang tidak pernah berlaku sebelum ini.


Sultan Johor minta rakyat jangan dengar cerita karut antivaksin

Sultan Johor Sultan Ibrahim Ibni Almarhum Sultan Iskandar mengingatkan rakyat supaya tidak mudah terpengaruh dengan golongan antivaksin yang dipelopori pihak tertentu.

Baginda bertitah, rakyat perlu memahami bahawa tujuan pengambilan vaksin adalah untuk mencegah jangkitan Covid-19 daripada terus mengancam kesihatan orang ramai.

“Islam mengajar kita agar sentiasa memelihara keselamatan diri menerusi segala langkah pencegahan dari apa jua kemudaratan khususnya wabak penyakit. Kaedah dalam menentukan hukum hakam ada menegaskan bahawa membenteras keburukan adalah lebih utama dari membawa sesuatu kebaikan.

“Mencegah penyakit lebih baik daripada mengubatinya. Janganlah kita mendengar cerita karut yang disebarkan puak anti-vaksin ini. Dapatkan vaksin demi keselamatan diri dan untuk imuniti kelompok agar penularan Covid-19 dapat dicegah,” titah baginda menerusi Facebook Sultan Ibrahim Sultan Iskandar, hari ini.

Memetik firman Allah dalam Surah Al-Baqarah, Ayat 195 yang bermaksud “Jangan kamu campakkan diri kamu ke lembah kebinasaan” baginda bertitah individu yang menolak tanpa sebab munasabah vaksin Covid-19 yang disediakan kerajaan dan sudah difatwakan halal oleh Jawatankuasa Fatwa, seolah-olah merelakan diri dijangkiti wabak yang amat berbahaya ini.

“Islam tidak membenarkan umatnya berserah bulat-bulat kepada takdir yang akan menimpa tanpa sebarang usaha dan ikhtiar untuk mengelakkannya. Bagi mereka yang sudah menerima suntikan vaksin, janganlah leka akan pematuhan SOP pula,” titah baginda.

Menurut laporan media, dianggarkan seramai 133,000 penerima yang terdiri daripada warga emas akan menerima dos suntikan vaksin AstraZeneca dalam Fasa 2 Program Imunisasi Covid-19 Kebangsaan (PICK) di seluruh negeri Johor bermula minggu ini.

Dalam pada itu, DYMM Sultan Johor turut bertitah mengingatkan segelintir pihak supaya tidak mempolitikkan isu vaksin.

“Isu vaksin ini tidak seharusnya dipolitikkan, sebaliknya kerajaan sedang dan terus berusaha serta mengambil pelbagai pendekatan berkesan bagi meningkatkan pendaftaran rakyat untuk mendapatkan vaksin,” titah baginda lagi.


GKP sudah diberi kepada lebih sejuta usahawan mikro: Zafrul

Lebih sejuta usahawan mikro sudah menerima bantuan Geran Khas Prihatin (GKP) yang diberikan menerusi empat siri sejak wabak Covid-19 melanda negara, kata Tengku Datuk Seri Zafrul Tengku Abdul Aziz.

Menteri Kewangan berkata bantuan GKP itu melibatkan sejumlah bantuan kewangan bernilai RM6.08 bilion.

Daripada jumlah itu, bagi pembayaran terkini iaitu GKP 4.0 membabitkan implikasi kewangan RM1 bilion, yang mana bayaran RM500 bagi fasa pertama dikreditkan terus ke akaun bank didaftar mulai kelmarin.

Beliau berkata, syarat kelayakan sedia ada bagi permohonan GKP adalah sangat minimum dan tidak terlalu ketat.

“Data penerima bantuan GKP berdasarkan data terkini pendaftaran Suruhanjaya Syarikat Malaysia (SSM), pihak berkuasa tempatan (PBT) dan Lembaga Hasil Dalam Negeri (LHDN).

“Penerima yang layak menerima bantuan GKP 4.0 membabitkan penerima sedia ada (GKP 1.0, 2.0 dan 3.0) berstatus lulus dan berjaya kredit serta penerima baharu GKP 4.0.

“Syarat ini dikenakan bagi memastikan tiada ketirisan dan usahawan mikro betul-betul layak mendapat bantuan bagi menghadapi cabaran Covid-19,” katanya.

Zafrul menjawab soalan tambahan Datuk Mohd Fasih Mohd Fakeh pada sesi pertanyaan menteri (MQT) di Dewan Rakyat hari ini.

Menjawab persoalan berkaitan Institusi Kewangan Pembangunan (IKP), Tengku Zafrul menjelaskan, IKP perlu menekankan strategi mengutamakan pelaburan dan pemberian pinjaman bagi menyokong usahawan mikro dan perusahaan kecil dan sederhana (PKS) yang terbabit dalam inovasi peringkat awal, serta mereka yang beralih ke arah operasi digital.

“IKP perlu menumpukan usaha dalam menyokong usahawan mikro dan PKS yang terbabit dalam sektor yang menekankan aspek kelestarian,” katanya lagi.

Beliau berkata, dalam menyokong inisiatif terutama yang berkaitan usahawan mikro dan PKS, IKP seperti Bank Simpanan Nasional, Bank Kerjasama Rakyat, Agrobank dan SME Bank melaksanakan pelbagai skim pembiayaan melalui dana Bank Negara Malaysia (BNM) dengan jumlah keseluruhan adalah RM8.1 bilion.


RM3 bilion dijangka kutipan Cukai Makmur, kata MOF

Kerajaan menganggarkan memperoleh kutipan sekurang-kurangnya RM3 bilion melalui pelaksanaan Cukai Makmur yang diumumkan dalam Bajet 2022, kata Timbalan Menteri Kewangan II, Yamani Hafez Musa.

Beliau berkata Cukai Makmur dilaksanakan hasil cadangan banyak pihak yang mahukan syarikat yang tidak terkesan dengan pandemik Covid-19 mengambil bahagian dalam usaha memulihkan ekonomi negara.

“Biarpun secara amnya, kenaikan itu sebanyak sembilan peratus, ia adalah secara ‘one-off’ dan agak berpatutan memandangkan syarikat masih lagi memperoleh keuntungan yang tinggi dalam tempoh dua tahun sebelumnya.

“Ia dilaksanakan secara adil dan tidak menyasarkan kepada industri atau sektor tertentu sahaja,” katanya lapor Bernama pada sesi soal jawab lisan di Dewan Rakyat, hari ini.

Beliau berkata demikian ketika menjawab soalan tambahan Datuk Seri Ahmad Maslan (BN-Pontian) yang ingin tahu mengenai anggaran jumlah yang bakal diperoleh kerajaan melalui pelaksanaan Cukai Makmur.

Menerusi Cukai Makmur, syarikat dengan pendapatan bercukai sehingga RM100 juta pertama akan dikenakan cukai pendapatan pada kadar 24 peratus dan pendapatan bercukai selebihnya akan dikenakan cukai pada kadar 33 peratus bagi tahun taksiran 2022.

Dalam pada itu, Yamani berkata kerajaan belum melaksanakan Cukai Keuntungan Modal secara menyeluruh, termasuk mengenakan cukai ke atas keuntungan pasaran modal.

“Kerajaan juga tidak bercadang untuk memperkenalkan semula cukai harta pusaka atau cukai warisan sebagai langkah untuk menambah hasil negara,” katanya.


Harga petrol, diesel kekal hingga 19 Julai

Harga runcit petrol RON97 dan RON95 serta diesel kekal bermula esok sehingga 19 Julai.

Kementerian Kewangan (MoF) dalam satu kenyataan hari ini memaklumkan RON97 kekal dengan harga RM3.37 seliter, RON95 pada RM2.05 seliter dan diesel sebanyak RM2.15 seliter.

“Bagi melindungi pengguna daripada kesan kenaikan harga sebenar minyak di pasaran global, kerajaan masih mengekalkan harga runcit petrol RON95 pada paras harga siling RM2.05 seliter dan diesel RM2.15 seliter, sungguhpun harga pasaran sebenar bagi kedua-dua produk telah melebihi paras harga siling yang telah ditetapkan,” katanya, lapor Bernama.

Kementerian itu memberitahu, kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara.


Jaringan Prihatin dilanjut sehingga 31 Ogos

Kementerian Kewangan (MOF) mengumumkan bahawa Program Jaringan Prihatin akan dilanjutkan sehingga 31 Ogos depan, kata kenyataan kementerian itu hari ini.

Semua penerima Bantuan Prihatin Rakyat (BPR) layak mendapatkan bantuan bagi perkhidmatan data internet atau pembelian peranti mudah alih melalui dua belas syarikat telekomunikasi yang mengambil bahagian dalam program tersebut.

Memetik laporan Bernama, program bernilai RM3.5 bilion itu adalah sebuah inisiatif di bawah Belanjawan 2021 dan ditambahbaik di bawah pakej Program Strategik Memperkasa Rakyat dan Ekonomi (PEMERKASA), ia dilancarkan oleh Perdana Menteri Tan Sri Muhyiddin Yassin pada 5 Mei lalu.

MOF berkata sehingga 22 Jun lalu jumlah pendaftaran bagi program itu telah mencecah 2.8 juta dan lebih daripada 500,000 penerima telah menerima peranti mudah alih baharu, secara keseluruhan hampir RM180 juta telah disalurkan kepada golongan B40 melalui program tersebut.

“Ini adalah untuk mengurangkan kos mendapatkan akses internet dan membantu melancarkan Pengajaran dan Pembelajaran di Rumah (PdPR) bagi isi rumah yang mempunyai anak bersekolah, katanya.

Selaras dengan pengumuman Perintah Kawalan Pergerakan (PKP) 3.0 Fasa 1 dan juga tempoh rayuan bagi permohonan Bantuan Prihatin Rakyat (BPR), tarikh akhir pendaftaran dan penebusan untuk Program Jaringan Prihatin akan dilanjutkan selama sebulan, sehingga 31 Ogos 2021, kata MOF.

“Tempoh perlaksanaan program turut dilanjutkan sehingga 31 Ogos 2022. Lanjutan ini akan membolehkan pemohon BPR baharu untuk berdaftar dengan program Jaringan Prihatin,” katanya.

Permohonan untuk Jaringan Prihatin boleh dibuat secara dalam talian atau melalui aplikasi syarikat telekomunikasi yang mengambil bahagian, tambah Kementerian.

Jaringan Prihatin adalah kerjasama antara Kementerian Kewangan, Kementerian Komunikasi dan Multimedia Malaysia serta 12 syarikat telekomunikasi di Malaysia iaitu Celcom, Digi, Maxis, Mcalls, redONE, speakOUT, Tune Talk, U Mobile, unifi Mobile, XOX Mobile, YES dan Yoodo.

Program ini diperkenalkan berdasarkan konsep keterangkuman dan langkah untuk memperkasakan rakyat Malaysia ke arah ekonomi digital, untuk memastikan tiada golongan yang akan tercicir.


Tsunami tolak BN, PH bakal landa dari Utara ke Selatan: Muhyiddin

Kebangkitan rakyat dalam menyokong Perikatan Nasional untuk membentuk sebuah kerajaan Prihatin, Bersih dan Stabil, semakin memuncak dengan tempoh kempen Pilihan Raya Umum Ke-15 (PRU-15) hanya berbaki sembilan hari lagi, sebelum pembuangan undi 19 November ini.

Gelombang sokongan kepada Perikatan Nasional itu dilihat sendiri Tan Sri Muhyiddin Yassin yang puluhan tahun berpengalaman dalam dunia politik tanah air, setelah mula berkempen di Kedah dan Perlis sejak dua hari lalu.

Beliau menceritakan kepada penduduk sekitar Pagoh, bagaimana sokongan hebat diterima Perikatan Nasional di Perlis dan Kedah, malah menjangkakan negeri paling utara itu akan dapat ditawan dalam PRU-15 ini.

“Saya jangka sekarang ni dah ada di Melaka pun ada gelombang walaupun masih sedikit… saya pergi ke Perlis, Kedah. Sokongannya hebat (apa lagi)dengan Datuk Seri Shahidan Kassim bertanding atas tiket Perikatan Nasional.

“Bila Shahidan bertanding atas tiket Perikatan Nasional di Parlimen Arau, porak-peranda UMNO dibuatnya. (Sebab itu) saya yakin Perlis akan jatuh ke tangan Perikatan Nasional,” katanya.

Muhyiddin berkata demikian ketika berucap dalam Ceramah Kelompok bersama penduduk Kampung Tengah, Kampung Naib Piee, Kampung Parit Buaya dan Kampung Aungai Terap, di Pagoh, malam ini (9 November 2022).

Pengerusi Perikatan Nasional yang akan mempertahankan kerusi Parlimen Pagoh yang dimenanginya sejak beberapa PRU lalu, berharap tsunami di Perlis akan terus melanda sehingga ke Johor.

“Mudah-mudahan (gelombang besar) itu mampu menghanyutkan segala sampah-sarap amalan rasuah dan salah guna kuasa, agar Perikatan Nasional dapat membentuk kerajaan yang berintegriti.

“Saya nampak rasa-rasa tumbang banyak kerusi kat sana (Perlis). Jadi untuk gelombang utara dia akan turun sampai ke Selatan… kita harap dan berdoa dalam tempoh dua tiga hari ini (gelombang) akan jadi terus membesar.

“Sebagaimana pada 2018 berlaku tsunami dan kali ini tsunami yang lebih besar untuk menghumbankan UMNO (BN) dan PH ke Laut China Selatan.

“Moga misi dan visi kita untuk membentuk kerajaan yang prihatin, bersih dan stabil (#PNBEST) tercapai,” katanya lagi.

Sehubungan itu, Muhyiddin menggesa pengundi supaya beramai-ramai keluar mengundi memilih Perikatan Nasional kerana peratusan undi yang rendah menyebabkan BN berpeluang menang.


Peter Anthony sah keluar WARISAN, bakal tubuh parti baharu

Naib Presiden Parti Warisan Sabah (WARISAN), Datuk Peter Anthony yang juga Ahli Dewan Undangan Negeri (ADUN) Melalap, hari ini mengumumkan keluar daripada parti itu bagi menubuhkan sebuah parti baharu tempatan.

Beliau mengesahkan akan menubuhkan parti baharu yang mesra Gabungan Rakyat Sabah (GRS) dan menyokong kerajaan negeri, kerana ia adalah jalan terbaik bagi menyelesaikan segala permasalahan yang dihadapi di Sabah.

“Kita akan membentuk parti baharu sebagai parti pelbagai kaum. Rakyat Sabah memerlukan sebuah parti yang benar-benar memperjuangkan hak orang Sabah dan itu yang paling penting untuk kita.

“Parti WARISAN sudah tersasar daripada perjuangan asal. Prinsip ‘Sabah untuk Sabahan’ ini telah tersasar apabila mereka melebarkan sayap ke Semenanjung Malaysia,” katanya.

Anthony juga menafikan keputusan beliau keluar dari WARISAN tidak ada kena mengena dengan kes mahkamah berkaitan pertuduhan menggunakan dokumen palsu berhubung kontrak kerja penyelenggaraan dan perkhidmatan Sistem Mekanikal dan Elektrikal (M&E) di Universiti Malaysia Sabah (UMS).

Beliau sebaliknya menyerahkan kepada mahkamah untuk memutuskan (berkenaan kes) dan menjelaskan keputusannya adalah berdasarkan suara akar umbi mahukan parti tempatan yang memperjuangkan hak Sabah.

Anthony adalah ADUN keempat WARISAN yang keluar parti selepas ADUN Sebatik, Hassan A Gani Pg Amir, ADUN Sindumin, Datuk Dr Yusof Yacob dan ADUN Segama, Datuk Mohamaddin Ketapi.


Bank pelaburan jangka BNM naikkan OPR lagi tahun ini

Kalangan bank pelaburan tempatan menjangkakan Bank Negara Malaysia (BNM) akan meningkatkan kadar dasar semalaman (OPR) sekurang-kurangnya 25 mata asas (bps) menjelang akhir tahun ini, menjejaki kenaikan kadar 75 bps oleh Rizab Persekutuan (Fed) Amerika Syarikat (AS) pada Rabu.

Kenanga Investment Bank Bhd (Kenanga) dalam nota tinjauannya hari ini berkata, ia mengunjurkan BNM mengekalkan sentimen kecenderungan menaikkan kadar faedah dan meningkatkan OPR sekurang-kurangnya 25 bps pada setiap dua lagi mesyuarat Jawatankuasa Dasar Monetari (MPC) untuk tahun ini yang dijadualkan pada 7 hingga 8 Sept dan 2 hingga 3 Nov, menurut laporan Bernama.

Katanya langkah agresif Fed untuk mengurangkan inflasi menunjukkan ia akan terus meningkatkan kadar faedah yang ketara, pada perbelanjaan pertumbuhan.

Menurut Kenanga, di Malaysia, tekanan inflasi semakin meningkat dengan mencatatkan 3.4 peratus lebih tinggi daripada jangkaan pada Jun 2022 berbanding 2.8 peratus pada Mei 2022 berikutan peningkatan permintaan serta perbelanjaan berpuncakan pelancongan susulan pembukaan semula sempadan antarabangsa dan sekatan Covid-19 yang dimansuhkan.

“Seiring dengan jangkaan bahawa pertumbuhan Keluaran Dalam Negara Kasar (KDNK) akan terus dipacu oleh pemulihan permintaan domestik yang lebih kukuh, kami meramalkan BNM mengekalkan kecenderungan menaikkan kadar faedah dan meningkatkan OPR sekurang-kurangnya 25 bps pada setiap dua lagi mesyuarat MPC pada tahun ini,” menurut Kenanga.

Dalam pada itu, Hong Leong Investment Bank Bhd (HLIB) mengekalkan unjurannya untuk BNM meningkatkan OPR dengan penambahan 25 bps ketika mesyuarat MPC pada September, melabuhkan tirai 2022 dengan OPR 2.5 peratus berbanding kadar semasa 2.25 peratus.

“Pembukaan semula sempadan antarabangsa, peralihan kepada status endemik Covid-19 dan skim pengeluaran khas Kumpulan Wang Simpanan Pekerja dijangka menyokong KDNK Malaysia pada suku kedua 2022,” katanya dalam nota berasingan.

Bagi AS, HLIB menjangkakan Fed akan terus meningkatkan kadar faedah dalam masa terdekat walaupun ia sedar kadar faedah yang lebih tinggi mungkin mewujudkan kebimbangan kepada berlakunya kemelesetan berikutan pengeluaran perindustrian merosot sedikit pada Jun, manakala perbelanjaan penggunaan peribadi turut menguncup pada Mei.


J-KOM: Berulangnya kesalahan masa lampau

Minggu ini, akaun Twitter rasmi Jabatan Komunikasi Komuniti (J-KOM) telah memuatnaikkan ciapan tentang keputusan sebuah tinjauan pendapat umum yang mendapati Datuk Seri Anwar Ibrahim sebagai individu paling sesuai menjadi Perdana Menteri Malaysia.

Beribu-ribu tahniah diucapkan kepada PMX yang mendahului dengan populariti 46%, lebih dua kali ganda “pencabar” terdekat, Tan Sri Muhyiddin Yassin yang cuma merekodkan 17%.

Bekas Perdana Menteri Datuk Seri Ismail Sabri Yaakob dan bekas Menteri Kesihatan Khairy Jamaluddin pula masing-masing mendapat 6%.

Menurut ciapan tersebut, kajian tersebut dijalankan oleh Endeavour-MGC dari 4 hingga 18 Apr lepas.

Tetapi apakah tujuan ciapan dari J-KOM ini? Apakah ini selari dengan falsafah penubuhan jabatan tersebut, yakni (berdasarkan laman sesawang rasmi) “membangunkan komuniti di peringkat akar umbi dengan pendekatan pengehakupayaan dengan berteraskan tiga fokus utama, iaitu berbudaya ilmu, berkemahiran digital dan berjiwa patriotik”?

Hantaran tersebut tidak dapat membantu mengurangkan beban kewangan rakyat akibat kemelesetan ekonomi atau memberi maklumat dan penerangan tentang polisi kerajaan.

Saya lihat ciapan itu tidak lain, tidak bukan, hanya untuk tujuan propaganda dan menaikkan nama Anwar. Inilah “masuk bakul angkat sendiri”, menggunakan jentera kerajaan untuk tujuan politik, khasnya menjelang pilihan raya negeri (PRN) yang akan diadakan tidak lama lagi.

Yang peliknya, penggunaan J-KOM, ataupun lebih dikenali sebagai JASA sebelum ini, untuk tujuan politik pernah dikritik oleh Anwar serta kuncu-kuncunya semasa mereka berada di pihak pembangkang.

Dengan lantang, mereka menuntut untuk JASA ditutup dan semasa pemerintahan Pakatan Harapan dari 2018 hingga 2020, jabatan tersebut memang dimansuhkan. Tetapi ia di jenamakan semula selepas itu sebagai J-KOM.

Malah, Ketua-Pengarah J-KOM, Datuk Dr Mohammad Agus Yusoff, seorang rakan karib Anwar, dilantik oleh Perdana Menteri sendiri dan jabatan itu dipindahkan dari Kementerian Komunikasi dan Digital ke Jabatan Perdana Menteri.

Semua ini memberi optik yang salah kepada rakyat. Anwar dilihat menggunakan J-KOM sebagai alat propaganda politik, sama seperti tuduhan yang beliau lemparkan kepada pentadbiran-pentadbiran terdahulu. Tetapi pentadbiran Anwar dengan lebih terbuka lagi menyalahgunakan jentera kerajaan.

Sebagai sebuah jabatan kerajaan, J-KOM seharusnya fokus pada penyampaian maklumat awam yang telus dan neutral, bukannya menyebarkan propaganda politik untuk mempengaruhi pendapat umum. Penggunaan J-KOM sebagai saluran propaganda hanya akan menghancurkan nilai-nilai Madani yang diperjuangkan oleh Anwar.

Abdul Fathul Salahuddin
Alor Gajah, Melaka

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Pengarah rugi RM174,000 selepas ‘menang hadiah RM2.38 juta’

Selepas dimaklumkan memenangi hadiah cabutan bertuah lebih HK$4.4 juta bersamaan kira-kira RM2.38 juta, seorang pengarah sebuah syarikat akhirnya kerugian lebih RM174,000.

Mangsa dipercayai ditipu ‘scammer’ menggunakan modus operandi hadiah cabutan bertuah, kata Pemangku Ketua Jabatan Siasatan Jenayah Komersial Pahang Deputi Superintendan Yap Huat Tian

Menurutnya mangsa berusia 61 tahun dihubungi wakil syarikat perjudian dari Macau dan Hong Kong memaklumkan dia memenangi hadiah cabutan bertuah lebih RM2.38 juta.

“Mangsa menerima panggilan itu pada penghujung tahun lalu disusuli panggilan daripada pegawai Bank Forex Hong Kong,” katanya dalam kenyataan hari ini.

Yap berkata atas arahan pegawai itu, mangsa diminta menjelaskan pelbagai bayaran termasuk cukai kastam dan kos guaman bagi menuntut hadiah wang yang bakal diterima.

“Mangsa turut diperdaya hingga membuat beberapa bayaran lain melalui 10 transaksi bayaran ke lima akaun bank atas nama individu berbeza dengan jumlah bayaran keseluruhan RM174,939,” katanya.

Beliau berkata, selepas bayaran itu dijelaskan mangsa gagal menerima wang hadiah yang dijanjikan pihak terbabit.

“Mangsa mula curiga dan syak dia ditipu apabila panggilannya disekat. Mangsa tampil membuat laporan polis di Balai Polis Kuantan semalam dan kes disiasat mengikut Seksyen 420 Kanun Keseksaan,” katanya.

Sehubungan itu, Yap menasihatkan orang ramai supaya tidak mudah percaya dan terpengaruh dengan tawaran hadiah lumayan melalui sebarang peraduan secara dalam talian.

Katanya, hadiah yang dijanjikan hanya umpan ‘scammer’ untuk menjerat mangsa menyerahkan wang hingga terpaksa menanggung kerugian.


Tiket pesawat mahal, pelajar IPT mungkin tak pulang mengundi

Ketika hari pengundian Pilihan Raya Umum Ke-15 (PRU-15) tinggal 20 hari lagi, ramai pelajar institusi pengajian tinggi (IPT), sama ada di bawah Kementerian Pengajian Tinggi atau Kementerian Pendidikan (KPM), mungkin terpaksa melupakan hasrat untuk mengundi buat pertama kali.

Walaupun sebelum ini KPM memberi cuti bermula 17 November hingga 21 November untuk mereka pulang bercuti, hasrat itu mungkin terpaksa dilupakan kerana isu tambang dan tiket penerbangan terlalu tinggi, selain jadual kekerapan pengangkutan awam darat.

Menurut tinjauan yang dilakukan Awani hari ini (29 Oktober 2022), pelajar IPT di Semenanjung yang mahu pulang ke Sabah mahupun Sarawak, isu utama adalah tambang penerbangan pergi balik ke kampung halaman.

Menurut pelajar Universiti Sultan Zainal Abidin (UniSZA), Johari Julkipli yang bakal mengundi di Ranau, Sabah, dia mendakwa hasratnya untuk mengundi nanti mungkin terpaksa dilupakan kerana kekangan kewangan disebabkan kos penerbangan yang terlalu tinggi.

“Sebentar tadi saya ada semak harga, harga sekitar RM1,000 dan ke atas untuk pergi dan pulang, pastinya sukar untuk kami sebagai pelajar ini.

“Mungkin dengan kekangan berkenaan, hasrat saya untuk tunaikan tanggungjawab terpaksa saya lupakan,” katanya.

Sementara itu, bagi pelajar IPT di Semenanjung yang mahu pulang ke negeri-negeri lain, isu kekerapan bas yang tidak banyak menjadi isu mereka untuk pulang.

“Dari aspek harga tiket kita bolehlah sediakan kerana tidak semahal tiket penerbangan.

“Tapi jadual kekerapan bas pula jadi isu utama. Banyak destinasi kami sudah tanyakan, tiketnya sudah habis dijual,” keluh pelajar Universiti Sultan Zainal Abidin (UniSZA), Muhammad Haikal Suhairi yang bakal pulang ke Negeri Sembilan kelak.

Masalah yang dihadapi itu sedikit sebanyak menjejaskan keterujaan mereka untuk mengundi buat kali pertama.

Bagi Timbalan Presiden Majlis Perwakilan Pelajar (MPP) UniSZA, Al-Iman Zaidi, ia dapat diselesaikan sekiranya pihak berwajib mempermudah cara untuk mereka pulang mengundi.

“Saya mengharapkan ihsan pihak berwajib mahupun universiti untuk memudahkan cara bagi pelajar pulang ke kawasan mengundi.

“Kami semua teruja untuk mengundi, namun dengan kekangan ini ia menghalang daripada kami untuk memilih calon wakil rakyat bagi kawasan kami,” jelasnya.


MetMalaysia keluar amaran musim tengkujuh bermula minggu depan

Jabatan Meteorologi Malaysia (MetMalaysia) hari ini mengeluarkan amaran bahawa Monsun Timur Laut akan melanda negara lebih awal daripada jangkaan.

Jabatan itu menganggarkan monsun itu dijangka bermula dari Selasa (7 November 2022) dan berterusan sehingga kira-kira Mac tahun depan.

Kira-kira empat hingga enam episod hujan monsun, yang akan membawa hujan lebat berterusan, dijangka berlaku sepanjang tempoh ini.

“Seperti musim tengkujuh sebelum ini, hujan lebat berterusan walaupun beberapa hari telah diketahui menyebabkan bencana banjir di kawasan rendah dan kawasan berhampiran sungai.

“Sekiranya hujan lebat berterusan berlaku serentak dengan fenomena air pasang besar, maka risiko banjir pasti akan meningkat,” kata MetMalaysia memberi amaran.

MetMalaysia juga meramalkan penomena air pasang besar dijangka berlaku dalam tempoh 6 hingga 11 November; 22 hingga 27 November; 7 hingga 12 Disember; 22 hingga 26 Disember; serta 6 hingga 10 Januari 2023 dan 21 hingga 25 Januari 2023.

Ketika musim Monsun Timur Laut, angin timur laut dijangka bertiup secara berterusan, menyebabkan laut bergelora dan ombak besar di Laut China Selatan.

Orang ramai dinasihatkan supaya bersiap sedia menghadapi musim tengkujuh serta berwaspada dengan maklumat terkini, nasihat dan amaran cuaca yang dikeluarkan oleh jabatan itu melalui pelbagai saluran termasuk menerusi laman webnya www.met.gov.my, Aplikasi Mudah Alih MyCuaca, dan saluran media sosial (Facebook, Twitter dan Instagram).

Untuk pertanyaan dan maklumat lanjut, orang ramai boleh menghubungi talian hotline Jabatan, 1-300-322-1638.

Sementara itu, Jabatan Pengairan dan Saliran (JPS) melaporkan air Sungai Gombak di Jalan Tun Razak, Kuala Lumpur, mencecah paras melebihi tahap bahaya sehingga jam 5.45 petang ini apabila mencatat bacaan 31.20 meter (m), berbanding 29.00m paras normal.

Sungai Sibiu di Bintulu, Sarawak juga mencatat paras melebihi bahaya apabila merekodkan 5.38m berbanding 0.07m paras normal.


Zahid patut lebih arif rasuah atau sedekah, kata Dewan Ulama PAS

Dewan Ulama PAS mendakwa Datuk Seri Ahmad Zahid Hamidi berniat mengelirukan orang awam dengan memberikan pandangan sinis terhadap Presiden PAS, Tan Sri Abdul Hadi Awang berhubung isu pemberian wang kepada pengundi.

Ketua Dewan Ulama PAS, Datuk Ahmad Yahaya berkata terdapat perbezaan yang jelas di antara amalan rasuah, politik wang dan pemberian sedekah khususnya ketika kempen pilihan raya berjalan.

Menurut Ahmad, Abdul Hadi memang tidak pernah berdolak-dalik dengan pandangannya.

“Apa yang dijelaskan itu telah nyata. Ia tiada kaitan dengan usaha menghalalkan amalan rasuah sebagaimana yang cuba ditohmah oleh Zahid.

“Malangnya, Zahid sengaja memutarbelitkan kenyataan tersebut supaya mereka dapat membakulkan rasuah dan sedekah dalam satu bahagian yang sama,” katanya.

Tanpa merujuk kes rasuah dihadapi Presiden UMNO itu, Ahmad yang juga Ahli Parlimen Pokok Sena beerkata Zahid sepatutnya lebih arif untuk membezakan di antara elemen rasuah dan politik wang yang merosakkan masyarakat, dengan pemberian sedekah.

“Namun, malangnya dia kelihatan masih keliru dan mengelirukan orang lain,” katanya menurut Harakah.

Ahmad berkata demikian sebagai mengulas kenyataan Zahid yang menyifatkan kenyataan Abdul Hadi sebagai hipokrit dalam isu pengagihan wang tunai oleh partinya kepada pengundi semasa pilihan raya umum lalu dengan mendakwa ia adalah sedekah, justeru, tidak melanggar peraturan pilihan raya.

Abdul Hadi dilaporkan berkata peraturan sedia ada hanya melarang calon yang bertanding dan wakil mereka daripada memberi wang tunai kepada pengundi.

Sementara itu Ketua Pemuda PAS Kelantan, Mohamad Kamal Mohamed menyifatkan isu tersebut sengaja disensasikan oleh kepimpinan Barisan Nasional (BN) dan Pakatan Harapan (PH) selepas Abdul Hadi diminta mengulas langkah UMNO Terengganu memfailkan petisyen pilihan raya bagi mencabar keputusan Pilihan Raya Umum Ke-15 (PRU15) di kerusi Parlimen Marang, Kuala Terengganu dan Kemaman.

“Bahasa yang dipetik (Abdul Hadi) jelas menggunakan laras bahasa biasa dan mudah difahami rakyat kebanyakan.

“Sama ada sengaja membuat geger (bising) atau cuba mengalih isu melibatkan prestasi kerajaan semasa dengan kenyataan demi kenyataan yang bercanggah, apa lagi kecaman hebat terhadap idea madani yang diakronimkan secara tidak wajar dan langsung tiada wow factor.

“Hanya dilihat biasa dan sejujurnya saya jangkakan sesuatu yang berbeza daripada Perdana Menteri ke-10 tetapi hampa,” ujarnya.

Mohamad Kamal secara sinis turut berpesan agar BN dan PH menyelesaikan dahulu dakwaan-dakwaan mahkamah dihadapi Zahid.

“Setidaknya berilah juga ruang kepada Menteri Ekonomi (Rafizi Ramli) untuk mendudukkan pimpinan PN selepas sebulan dia membuat cabaran meninggi diri dengan kepandaiannya sebagai ‘pemerhati’ ekonomi sebelum ini dengan 1,001 formula mudah.

“Atau boleh juga selesaikan sahaja isu ayam yang sudah bertelur atau masih enggan,” katanya.


Zahid pulang dari Jerman, tak mahu terlepas raikan kemenangan besar BN

Presiden UMNO Datuk Seri Ahmad Zahid Hamidi difahamkan sudah pulang ke tanahair dari Jerman selepas selesai menjalani rawatan sakit belakangnya.

Kepulangan awal tersebut sebelum berlangsung Pilihan Raya Negeri (PRN) Melaka pada 20 November kerana Zahid tidak mahu terlepas meraikan kemenangan besar yang diramalkan akan memihak kepada Barisan Nasional (BN).

Untuk rekod, Zahid berlepas ke Jerman pada 29 Oktober lalu dan sepatutnya menyerahkan semula pasportnya yang dikembalikan untuk sementara waktu pada 21 November ini.

Bagaimanapun, Pengerusi BN itu tidak mahu melepaskan peluang untuk meraikan kemenangan yang hampir pasti menjadi milik gabungan itu.

Menurut sumber BN, sekurang-kurangnya 20 kerusi Dewan Undangan Negeri (DUN) dijangka akan dimenangi parti BN yang bertanding pada PRN kali ini.

“Zahid tidak mahu terlepas peluang untuk meraikan kemenangan besar BN dalam PRN kali ini, kepulangannya ini seperti satu isyarat pahlawan tulen UMNO akan turun untuk membantu jentera berkempen bagi saat-saat akhir tempoh berkempen,” kata sumber.

Dalam pada itu, Zahid juga dikatakan akan turun ke Melaka bagi membantu kempen BN yang berbaki dua hari lagi sebelum hari pengundian pada Sabtu ini.

Dalam PRN kali ini, sebanyak 20 calon diletak UMNO, lapan diwakili MCA dan satu kerusi MIC.

Jentera BN yang sebelum ini dilihat kurang bermaya nampaknya teruja dengan kepulangan Presiden disayangi mereka dan mula bersemangat untuk berkempen semula.

Pada 11 Oktober lepas, Mahkamah Tinggi Shah Alam membenarkan permohonan Ahmad Zahid untuk mendapatkan semula pasportnya untuk ke luar negara.

Bekas Menteri Dalam Negeri itu berhadapan 40 pertuduhan di Mahkamah Tinggi Shah Alam kerana menerima suapan berjumlah S$13.56 juta sebagai dorongan bagi dirinya sebagai Menteri Dalam Negeri melanjutkan kontrak sebuah syarikat sebagai pengendali Perkhidmatan One Stop Centre (OSC) di China dan Sistem VLN.

Perbuatan itu didakwa dilakukan di Seri Satria, Presint 16, Putrajaya dan di Country Heights, Kajang antara Oktober 2014 dan Mac 2018.

Bagi tujuh pertuduhan lain, beliau didakwa mendapat untuk dirinya suatu benda berharga iaitu wang tunai S$1,150,000; RM3,000,000; 15,000 euro dan AS$15,000 tanpa balasan daripada syarikat sama yang mempunyai hubungan dengan kerja rasmi beliau.

Zahid didakwa melakukan kesalahan itu di Country Heights, antara Jun 2015 dan Oktober 2017.

PRN Melaka diadakan berikutan pembubaran DUN pada 4 Oktober lalu selepas empat bekas Ahli Dewan Undangan Negeri (ADUN) kerajaan menarik sokongan terhadap kepimpinan Ketua Menteri, Datuk Seri Sulaiman Md Ali.

Suruhanjaya Pilihan Raya (SPR) menetapkan hari pengundian pada Sabtu ini.


Zahid tersisih, Muhyiddin dijemput rasmi Perhimpunan Agung MIC

Secara tradisinya Pengerusi Barisan Nasional (BN) menyampaikan ucapan perasmian dalam setiap Perhimpunan Agung MIC, berbeza kali ini parti komponen BN itu menjemput Perdana Menteri Tan Sri Muhyiddin Yassin untuk memberikan ucapan khasnya bersempena perhimpunan pada Sabtu.

Jadual Perhimpunan Agung MIC Ke-74.

Langkah ini menimbulkan spekulasi Pengerusi BN, Datuk Seri Ahmad Zahid Hamidi semakin tersisih dan seakan tidak dihormati lagi oleh parti rakan komponen sendiri dengan keputusan menjemput Muhyiddin tersebut.

Dalam jadual yang diedarkan kepada media, nama Zahid juga didapati tidak berada dalam senarai jemputan.

Difahamkan, Zahid hanya dijemput untuk menyampaikan ucapan pada sebelah petang selepas ucapan khas Muhyiddin sebelah pagi.

Pengerusi Perikatan Nasional (PN), Muhyiddin dijadualkan menyampaikan ucapan itu yang akan disiarkan kepada perwakilan di Hotel Wyndham Acmar di Klang.

Terdahulu, pada hujung minggu lalu Zahid bertindak mengumumkan keputusan UMNO yang juga parti komponen utama BN memutuskan hubungan dengan Bersatu yang dipimpin Muhyiddin.

Zahid dikritik hebat sepanjang minggu ini sejak ucapan berapi-apinya di Perhimpunan Agung UMNO 2020 (PAU), malah secara terbuka berlaku penentangan secara terbuka berhubung hasrat UMNO untuk merebut kembali kerusi Sungai Siput, yang secara tradisinya menjadi milik MIC untuk bertanding disitu.

MIC juga menyatakan tidak senada dengan Zahid berhubung gesaan meminta pemimpin BN keluar dari Kabinet kerajaan PN.

Perhimpunan MIC tahun ini adalah gabungan pertemuan secara langsung dan maya, dengan Bernama menganggarkan 400 perwakilan hadir di dewan dan 400 perwakilan dalam talian semasa konvensyen Pemuda, Wanita, Putera dan Puteri MIC.

Pemilihan cabang dijangka berlangsung dari 5 April hingga 5 Mei sementara pemilihan bagi presiden parti dijangka diadakan pada Jun.

Pemilihan untuk jawatan tertinggi lain akan diadakan pada tarikh lain.


12 kes cacar monyet dikesan di Thailand

Kementerian Kesihatan Awam Thailand memantau rapi 12 individu yang kini menjalani kuarantin, termasuk pramugari dan penumpang yang mungkin terdedah kepada seorang pesakit cacar monyet yang berada dalam transit di negara itu.

Pengarah Bahagian Epidemiologi Jabatan Kawalan Penyakit Dr Chakkarat Pitayawonganon berkata, penumpang itu berada di lapangan terbang di Bangkok sebelum menaiki penerbangan ke Australia di mana dia kemudiannya disahkan positif cacar monyet, lapor Bernama.

“Sehingga kini, kesemua 12 individu itu tidak menunjukkan sebarang gejala sejak tujuh hari lalu.

“Bagaimanapun, kami akan memantau dengan teliti untuk tempoh dua minggu lagi kerana tempoh inkubasi boleh mencecah hingga 21 hari,” katanya.

Beliau menambah kes yang disahkan itu mengalami simptom cacar monyet ketika berada di Australia.

Sementara itu, Dr Chakkarat berkata tiada kes cacar monyet dikesan di negaranya setakat ini dan lima kes disyaki cacar monyet di Phuket telah diuji negatif.

“Mereka dijangkiti virus herpes simplex (HSV) dan sedang menerima rawatan di Institut Penyakit Berjangkit Bamrasnaradura,” katanya.

Sementara itu, Jabatan Pemuliharaan Taman Negara, Hidupan Liar dan Tumbuhan (DNP) telah meningkatkan saringan import hidupan liar di lapangan terbang dalam usaha membendung penularan cacar monyet.

Bangkok Post melaporkan bahawa DNP berusaha menyekat import haiwan liar sehingga langkah-langkah kawalan wabak cacar monyet dilaksanakan.

Pengarah Konvensyen Perdagangan Antarabangsa Spesies Fauna dan Flora Liar Terancam (CITES), bahagian perlindungan haiwan liar dan tumbuhan, Prasert Sornsathapornkul berkata cacar monyet telah dimasukkan ke dalam senarai penyakit untuk pemeriksaan berkala ke atas monyet.

Kakitangan DNP diminta mengambil langkah berjaga-jaga termasuk memakai sarung tangan dan alas kaki pelindung semasa melakukan pemeriksaan ke atas haiwan itu.

Menurut Pertubuhan Kesihatan Sedunia (WHO) penularan wabak cacar monyet menimbulkan risiko sederhana kepada kesihatan awam global.

Sebanyak 257 kes telah disahkan dan 120 kes disyaki wabak itu telah dilaporkan dari 23 negara, setakat 26 Mei, menurut pertubuhan itu.


Lelaki Thai tembak mati tiga remaja selepas BMW bertembung motosikal

Seorang lelaki ditahan kerana menembak mati tiga pelajar sekolah menengah dalam aksi mengamuk di jalan raya, selepas kereta BMWnya bertembung dengan motosikal dinaiki remaja terbabit di selatan Thailand.

Polis berkata Theerasak Boonruang, yang menghadapi pertuduhan membunuh tahap pertama, berada di bawah pengaruh methamphetamine ketika kejadian berlaku di daerah Khao Phanom di wilayah Krabi pada Selasa.

Berang dengan kemalangan yang memecahkan cermin depannya, Theerasak melangkah keluar dari keretanya dan menembak mati tiga remaja berusia 18 tahun, seorang lelaki dan dua perempuan. Dia turut membakar motosikal berkenaan sebelum melarikan diri.

Orang ramai yang melihat api dari motosikal yang terbakar memaklumkan kepada pasukan penyelamat dan polis yang kemudian menemui mayat ketiga-tiga mangsa di tepi jalan dengan kesan tembakan.

Polis berkata remaja lelaki itu ditembak di muka dan dua gadis itu ditembak di belakang.

Pegawai turut menemui bahagian kereta rosak dan tertanggal dalam kemalangan di tempat kejadian serta kelongsong peluru daripada senapang patah.

Siasatan lanjut membawa polis ke kedai tayar kereta yang dikendalikan oleh suspek di Pheru Tiew daerah Khao Phanom di mana mereka menemui kereta sedan yang rosak itu.

Anggota polis mengarahkan lelaki berusia 42 tahun itu menyerah diri tetapi dia cuba melarikan diri melalui pintu tepi sebelum menyerah diri kepada polis.

Theerasak memberitahu polis dia tidak mengenali mangsa dan tidak bertengkar dengan mereka, sambil menambah dia dipengaruhi dadah methamphetamine.

Suspek juga dituduh memiliki senjata secara haram dan menggunakan narkotik.

Pada 2018, jalan raya Thailand dinamakan sebagai jalan paling maut di Asia Tenggara oleh Pertubuhan Kesihatan Sedunia (WHO) yang mengatakan kadar kematian berkaitan kemalangan di negara itu adalah 32.7 bagi setiap 100,000 orang.

Pihak berkuasa Thailand telah cuba untuk membanteras pemanduan di bawah pengaruh alkohol atau dadah, dan melancarkan langkah seperti mempromosikan penggunaan kamera papan pemuka untuk memalukan pemandu berbahaya.

Tetapi WHO berkata kadar kematian jalan raya yang tinggi di negara itu disebabkan oleh penguatkuasaan peraturan pemanduan yang lemah.

Ia melaporkan hanya 51 peratus penunggang motosikal memakai topi keledar dan hanya 58 peratus pemandu kereta memakai tali pinggang keledar.

Tahun lepas, Mahkamah Agung mengurangkan kepada tiga tahun empat bulan daripada hukuman penjara 10 tahun dikenakan ke atas seorang lelaki yang menembak mati seorang pelajar remaja semasa pergaduhan di tempat letak kereta di timur Thailand yang berlaku pada 2017. – Agensi


Jika tiada hutang 1MDB, banyak kerajaan boleh bantu mangsa banjir: MP PKR

Banyak yang boleh kerajaan bantu mangsa bencana banjir sekarang jika tiada hutang 1Malaysia Development Berhad (1MDB) yang perlu ditanggung sekarang ini, kata Ahli Parlimen (MP) PKR Hassan Abdul Karim.

MP Pasir Gudang itu menyifatkan hutang yang dicipta semasa era kerajaan Datuk Seri Najib Razak mengakibatkan kewangan kerajaan kini semakin lemah, namun UMNO menerusi Najib dan Ketua Pemudanya, Datuk Asraf Wajdi Dusuki kini cuba merosakkan Kumpulan Wang Simpanan Pekerja (KWSP).

“Jika tidak ada skandal 1MDB negara akan ada wang untuk bantu rakyat akibat bencana banjir seperti yang berlaku sekarang.

“Adakah pemimpin UMNO sedar dan insaf hakikat itu?” katanya dalam satu kenyataan media hari ini.

Hassan juga membidas UMNO yang mahu merosakkan KWSP seperti dilakukan Najib sebelum ini yang “hampir memusnahkan” Kumpulan Wang Amanah Pencen (KWAP) kakitangan awam apabila RM4 bilion lesap selepas dipinjamkan kepada 1MDB.

Ujarnya, pemimpin-pemimpin UMNO kini hendak menghancurkan pula wang simpanan persaraan pekerja swasta dalam KWSP.

“Pemimpin Melayu jenis apa pemimpin-pemimpin UMNO sekarang ini?

“Daripada Presiden UMNO hingga ke Ketua Pemudanya mahu memperjudikan wang pencen pekerja swasta dalam KWSP kononnya atas alasan hendak bantu rakyat yang terjejas akibat bencana banjir.

“Adakah pemimpin UMNO sudah bangkrap idea?” katanya lagi.

Difahamkan Hassan merujuk gesaan UMNO agar kerajaan membenarkan pengeluaran RM10,000 wang pencarum menerusi i-Citra, lebih-lebih pada musim banjir.

Pinjaman RM4 bilion dimaksudkan Hassan merujuk kepada jumlah dana KWAP dalam kes SRC International Sdn Bhd (SRC) – bekas anak syarikat 1MDB – membabitkan Najib, sekitar 2011 hingga 2012, yang didakwa bekas Perdana Menteri (PM) itu untuk tujuan pelaburan.

Mahkamah mendapati Najib selaku PM ketika itu mempunyai kepentingan peribadi dalam Kabinet apabila meluluskan jaminan kerajaan sebanyak RM4 bilion daripada KWAP kepada SRC.

Najib didapati bersalah atas tujuh pertuduhan salah guna kuasa, pecah amanah dan pengubahan wang haram membabitkan dana bernilai RM42 juta milik SRC, dan mengemukakan rayuan di Mahkamah Persekutuan setelah gagal di peringkat Mahkamah Rayuan.


Mahkamah Persekutuan tolak rayuan Najib singkir Sri Ram

Mahkamah Persekutuan hari ini (Rabu, 7 Disember 2022) menolak permohonan dikemukakan Datuk Seri Najib Razak, untuk melucutkan kelayakan Datuk Seri Gopal Sri Ram sebagai Timbalan Pendakwa Raya (DPP) dalam perbicaraan menganggu laporan audit 1Malaysia Development Berhad (1MDB).

Panel tiga hakim Mahkamah Persekutuan – Hakim Datuk Vernon Ong Lam Kiat; Datuk Zabariah Mohd Yusof; dan Datuk Seri Hasnah Mohammed Hashim – sebulat suara menolak rayuan Najib sambil menyatakan bahawa tiada bukti berat sebelah di pihak Sri Ram berikutan pelantikannya sebagai DPP.

Hakim Vernon Ong yang mengetuai panel itu berkata mahkamah bersetuju dengan Mahkamah Tinggi dan Mahkamah Rayuan bahawa tiada bukti menunjukkan bahawa Sri Ram telah mengambil bahagian dalam proses dan menjalankan siasatan dalam kes IMDB membabitkan Najib.

“Kami tidak fikir Mahkamah Tinggi dan Mahkamah Rayuan telah melakukan kesilapan undang-undang yang memerlukan campur tangan rayuan,” katanya menurut Bernama.

Bagaimanapun, beliau berkata mahkamah mempunyai bidang kuasa sedia ada untuk melucutkan kelayakan seseorang peguam daripada bertindak sebagai DPP dalam mana-mana kes jenayah.

Najib memohon untuk melucutkan kelayakan Sri Ram dalam perbicaraan gangguan auditnya, memohon perisytiharan bahawa terdapat konflik kepentingan antara pelantikan Sri Ram sebagai DPP kanan dan amalan berterusannya sebagai peguam bela dan peguam cara.

Beliau juga memohon perisytiharan bahawa Sri Ram telah bertindak dalam konflik kepentingan pelantikannya sebagai DPP kanan, telah menunjukkan berat sebelah dan mempunyai tanggapan awal dan pra-tentukan tentang kesalahan Najib.

Dalam permohonannya, bekas Presiden UMNO itu juga mahu perintah supaya Sri Ram juga hilang kelayakan daripada terus bertindak sebagai DPP kanan atau hadir bagi pihak pendakwa raya dalam kes jenayah berkaitan IMDB yang lain.

Perbicaraan lain berkaitan 1MDB terhadap Najib yang masih belum selesai di Mahkamah Tinggi Kuala Lumpur ialah kes IMDB, pecah amanah jenayah yang melibatkan pembayaran kepada Syarikat Pelaburan Petroleum Antarabangsa (IPIC) dan pengubahan wang haram dan penyalahgunaan kuasa.

Pada 15 Februari lalu, Mahkamah Tinggi menolak rayuan Najib berkaitan permohonan itu dan pada 8 September dia juga kalah dalam rayuannya di Mahkamah Rayuan.

Mahkamah Tinggi menetapkan 30 Januari tahun depan untuk membuat keputusannya sama ada Najib dan bekas Ketua Pegawai Eksekutif IMDB Arul Kanda Kandasamy akan dibebaskan atau diperintah membela diri berhubung kes gangguan audit itu.

Najib didakwa menggunakan kedudukannya untuk mengarahkan pindaan kepada laporan akhir audit IMBD sebelum dibentangkan kepada Jawatankuasa Kira-kira Wang Negara bagi mengelak sebarang tindakan diambil terhadapnya, manakala Arul Kanda, 45, didakwa bersubahat dengan Najib dalam membuat pindaan itu, untuk melindungi Najib daripada dikenakan tindakan.

Kesalahan itu didakwa dilakukan di Kompleks Jabatan Perdana Menteri, pusat pentadbiran Kerajaan Persekutuan di Putrajaya antara 22 dan 26 Februari 2016.

Najib sedang menjalani hukuman penjara 12 tahun selepas Mahkamah Persekutuan mengekalkan sabitan dan hukuman penjara serta denda RM210 juta kerana menyeleweng RM42 juta dana SRC International pada Ogos tahun ini.

Peguam Tan Sri Muhammad Shafee Abdullah mewakili Najib manakala pasukan pendakwaan diketuai oleh Sri Ram.


Najib boleh fail semakan jika rayuan ditolak tapi kena masuk penjara dulu

Semua mata akan tertumpu kepada Mahkamah Persekutuan esok (Selasa, 23 Ogos 2022) kerana ia masih belum dapat dipastikan sama ada peguam utama Datuk Seri Najib Razak, Hisyam Teh Poh Teik akan berpegang teguh kepada pendiriannya untuk tidak membuat sebarang penghujahan dalam rayuan terakhir bekas perdana menteri itu berhubung sabitan hukuman kes SRC International Sdn Bhd (SRC).

Beberapa peguam kanan memberi pendapat masing-masing sekiranya Hisyam Teh kekal tidak membuat sebarang penghujahan seperti pendirian yang dimaklumkan minggu lepas.

Memetik Star, peguam kanan Mohamed Haniff Khatri Abdulla berkata hujahan bertulis dan lisan yang difailkan di Mahkamah Rayuan dan Mahkamah Tinggi sebelim ini akan menjadi sebahagian daripada rekod mahkamah.

“Petisyen rayuan bersama dengan penghujahan terdahulu secara bertulis, hujahan lisan, sebarang penghujahan bertulis yang telah dibuat oleh peguam Najib sebelum ini di mahkamah serta apa sahaja yang peguam mungkin mahu kemukakan secara lisan pada Selasa adalah lebih daripada mencukupi, dan sah, untuk mahkamah membuat keputusan,” katanya.

Haniff berkata jika pasukan peguam Najib memilih untuk tidak membuat hujahan, mahkamah kemudiannya boleh menamatkan perbicaraan dan meneruskan ke peringkat seterusnya, iaitu keputusannya.

Beliau berkata mahkamah tertinggi perlu memutuskan sama ada rayuan itu diterima atau ditolak.

Beliau berkata jika rayuan itu diterima, Najib akan menjadi “individu bebas” dan jika rayuan itu ditolak, sabitan Najib akan dikekalkan dan dia perlu menjalani hukumannya.

“Terdapat juga rayuan terhadap hukuman itu,” katanya, sambil menambah bahawa sekiranya rayuan terhadap sabitan ditolak, mahkamah perlu mempertimbangkan sama ada hukuman itu perlu diubah.

“Walaupun pihak pendakwaan tidak memfailkan rayuan balas terhadap hukuman itu, mahkamah masih mempunyai kuasa bebas untuk itu, untuk menambah atau mengurangkan hukuman,” katanya lagi.

Haniff berkata Najib boleh memfailkan semakan tetapi dia perlu menjalani hukumannya terlebih dahulu.

Semakan itu, katanya, boleh difailkan pada hari yang sama dengan keputusan itu.

Haniff berkata Najib masih boleh melantik peguam lain untuk mewakilinya esok.

“Mereka (pasukan undang-undang baharu) mesti berada di sana (Mahkamah Persekutuan) pada Selasa dan memberitahu mahkamah bahawa ‘kami telah mengambil alih kes dan kami bersedia untuknya’,” katanya.

Laporan Star juga menyatakan bahawa ketika ditanya mengenai kemungkinan senario jika penghujahan tidak dibuat esok, peguam Datuk Geethan Ram Vincent berkata penghujahan itu kemudiannya akan dianggap sebagai tamat dan mahkamah tertinggi akan menangguhkan untuk perbincangan.

“Mereka (Mahkamah Persekutuan) boleh membuat keputusan pada hari yang sama atau bahkan dalam seminggu,” katanya.

Beliau berkata kemungkinan keputusan itu disampaikan pada hari yang sama tidak boleh ditolak.

Sekiranya Mahkamah Persekutuan mengesahkan sabitan dan hukuman Mahkamah Tinggi, Najib perlu mula menjalani hukumannya.

“Ia adalah penghujung jalan dari segi rayuan, tapi semakan boleh difailkan,” katanya.

Geethan juga menyatakan bahawa tiada jaminan boleh diberikan sementara menunggu semakan, sekali gus bermakna Najib perlu menjalani hukuman penjara terlebih dahulu.

Peguam kanan jenayah Datuk Dr Baljit Singh Sidhu pula berkata jika rayuan ditolak oleh Mahkamah Persekutuan, maka proses rayuan telah selesai.

“Permohonan semakan mengikut Peraturan 137 Kaedah-Kaedah Mahkamah Persekutuan 1995 boleh difailkan oleh sesiapa sahaja selepas proses rayuan tamat dan tiada had masa ditetapkan.

“Tidak perlu dikatakan (ada) kriteria ketat untuk dipenuhi bagi permohonan semakan,” katanya.

“Tiada jaminan diberikan untuk permohonan semakan atau sementara menunggu semakan. Tiada peruntukan sedemikian wujud dalam proses jenayah,” katanya.

Ketua Hakim Negara Tun Tengku Maimun Tuan Mat bertanya kepada Hisyam Teh pada Jumaat lalu sama ada beliau akan membuat penghujahan atau tidak.

Tengku Maimun berkata sekiranya Hisyam Teh tidak bersedia untuk mengemukakan hujahannya secara bertulis, pihak pembelaan sentiasa boleh membuat hujahan lisan.

Bagaimanapun, Hisyam berkata beliau tidak akan membuat sebarang hujahan.

Terdahulu, panel lima hakim turut menafikan permohonan Hisyam Teh untuk menangguhkan rayuan kepada Khamis ini.

Peguam itu memberitahu mahkamah bahawa beliau perlu menghadiri kes lain.

Permohonan itu ditolak mentah-mentah oleh panel lima hakim diketuai Tengku Maimun. Panel lain ialah Hakim Besar Sabah dan Sarawak Hakim Abang Iskandar Abang Hashim dan hakim-hakim Mahkamah Persekutuan, Hakim Nallini Pathmanathan; Mary Lim Thiam Suan; dan Mohamad Zabidin Mohd Diah.

Dalam rekod mahkamah, Hisyam Teh kekal sebagai peguam utama Najib, walaupun bekas perdana menteri itu memecat Tetuan Zaid Ibrahim Suflan TH Liew & Partners daripada mewakilinya pada akhir minggu lepas.


Sah, Armand selangkah lagi bakal dikenakan tindakan disiplin UMNO: Laporan

Lembaga Disiplin UMNO sudah memanggil Datuk Armand Azha Abu Hanifah pada 23 Februari ini dan berkemungkinan bakal menerima nasib sama dengan beberapa pemimpin yang dipecat dan digantung parti baru-baru ini.

Ahli Majlis Tertinggi (MT) itu menawarkan diri untuk menjadi calon Ketua Pemuda UMNO pada pemilihan kali ini dan dilihat rapat dengan bekas Perdana Menteri, Datuk Seri Ismail Sabri Yaakob sebelum ini.

Menurut laporan Malaysiakini, Armand sendiri mengesahkan sudah dipanggil ke Lembaga Disiplin tetapi tidak menjelaskan alasan puncanya.

“Insya-Allah pada 23hb (Feb) ini,” katanya ringkas dipetik laporan.

Untuk rekod, Armand merupakan orang kuat kepada Ismail Sabri sebelum ini dan dilihat tidak sehaluan dengan Presiden UMNO, Datuk Seri Ahmad Zahid Hamidi.

Sebelum ini, Umno menggantung keahlian selama enam tahun terhadap Ahli Parlimen Sembrong Datuk Seri Hishammuddin Hussein dan Naib Ketua Pemuda UMNO, Shahril Hamdan Sufian.

Umno turut memecat bekas Ketua Pemudanya , Khairy Jamaluddin Abu Bakar serta bekas Pengerusi UMNO Selangor, Tan Sri Noh Omar.

Difahamkan, Armand dikaitkan dengan kesalahan melanggar tatatetika kempen bagi pemilihan parti yang akan berlangsung Mac depan.

“Pada mesyuarat MT UMNO yang berlangsung minggu lalu Armand telah diberikan surat tunjuk sebab oleh parti,” kata sumber parti.


Berita merosakkan sudah sampai ke tahap boleh kena hudud, takzir

Presiden PAS, Datuk Seri Abdul Hadi Awang berkata hukum hudud dan takzir boleh digunakan bagi menangani penyebaran berita dan maklumat negatif yang bohong, salah dan memfitnah.

Katanya, aliran liberal yang bergerak atas nama hak kebebasan media yang dihayati oleh masyarakat Barat tidak boleh dibiarkan menjadi makhluk perosak dalam masyarakat Malaysia yang masih mempunyai sifat agama.

“Golongan tersebut mula menunjukkan keberanian dengan menghentam pihak agama dan para ilmuwan. Mana-mana pandangan yang kuat dan lemah, dan salah dalam skop ilmu agama diberikan kelebihan. Mereka yang bukan daripada lapangan ilmu agama menjadi makhluk perosak pada akhir zaman.

“Peranan media sosial dalam menyebarkan kerosakan tersebut sudah mencapai tahap kemungkaran besar, suatu perkara yang wajib dicegah dengan dikenakan tindakan undang-undang dan hukuman yang keras.

“Sehingga ada situasi yang sampai ke peringkat boleh dijatuhkan hudud dan sekurang-kurangnya dijatuhkan hukuman takzir, khususnya kini menjadi masalah dalam situasi darurat akibat penularan wabak di seluruh pelosok dunia,” katanya dalam kenyataan hari ini.

Hudud dari sudut istilah bermaksud hukuman yang tidak boleh dipinda yang ditetapkan oleh Allah dalam al-Quran dan Sunnah. Hudud dianggap sebagai hak Allah, dan hukumannya tidak boleh diubah, dipinda, ditambah atau dikurangkan oleh badan perundangan, pemerintah atau hakim.

Sementara takzir pula adalah hukuman yang tertakluk kepada budi bicara pemerintah, badan perundangan atau hakim kerana hukuman bagi kesalahan ini tidak disebut di dalam al-Quran atau Sunnah.

Skop kesalahan ta’zir adalah luas kerana semua bentuk kesalahan yang tidak tertakluk kepada hukuman qisas dan hukuman hudud adalah tertakluk kepada hukuman ta’zir. Bentuk hukuman adalah berbagai-bagai dan tertakluk kepada budi bicara pemerintah, badan perundangan atau hakim.

Hadi yang juga Duta Khas YAB Perdana Menteri ke Timur Tengah itu turut mendakwa polemik perang siber di Malaysia sekarang ini sudah semakin melampau, sehingga ada campur tangan dalam dan luar negara menerusi bantuan ejen dan suntikan dana.

“Tindakan menyebarkan berita dan maklumat yang negatif boleh berlaku bukan sahaja dalam perkara yang bohong, salah dan nyata fitnahnya, bahkan boleh juga berlaku pada berita yang benar dan betul, apabila salah pendekatan dan caranya.

“Kita berada pada zaman kemunculan media sosial terkini dengan tersebarnya fahaman liberal yang tidak beragama atau tidak mempedulikan agama dan moral,” katanya.


Malaysia rakam takziah kemangkatan Ratu Elizabeth

Malaysia merakamkan ucapan takziah kepada kerabat diraja Britain, rakyat dan kerajaan United Kingdom (UK) atas kemangkatan Ratu Elizabeth II, kata Menteri Luar Datuk Seri Saifuddin Abdullah.

“Baginda ialah tokoh ulung dan sangat berdedikasi sepanjang pemerintahan baginda kepada rakyat UK dan Komanwel,” katanya dalam hantarannya di Facebook.

Ratu Elizabeth II, raja paling lama berada atas takhta itu mangkat pada usia 96 tahun .

“Ratu mangkat di Balmoral petang ini. Jasad baginda akan dibawa ke London esok,” umum Istana Buckingham pada Khamis, lapor Agensi Anadolu.

Baginda mempunyai masalah kesihatan sejak 12 bulan lalu atas faktor usia dan terpaksa membatalkan untuk menghadiri acara rasmi atas nasihat doktor.

Kali terakhir baginda menghadiri acara rasmi ialah semasa sambutan Jubli Platinum pemerintahan baginda ke-70 Jun lalu.

Terdahulu pada tengah hari Khamis satu kenyataan dikeluarkan yang menyatakan Ratu Elizabeth II berada di bawah “penyeliaan perubatan” di Balmoral, Aberdeenshire, Scotland. – Bernama


WHO sahkan penularan kes Omicron melonjak dua kali ganda

Pertubuhan Kesihatan Sedunia (WHO) mengumumkan varian Omicron sudah dikesan di 89 negara dengan lonjakan kes dalam tempoh satu setengah ke tiga hari di kawasan yang merekodkan jangkitan kes tempatan.

Menurut WHO, Omicron dikesan menular dengan pantas di negara yang memiliki tahap imuniti penduduk padat, namun masih tidak jelas sekiranya ia disebabkan keupayaan virus itu menghindari imuniti, kenaikan kebolehjangkitan yang wujud atau gabungan kedua-duanya sekali.

Sebelum ini, pada 26 November lalu, WHO mengisytiharkan Omicron sebagai varian membimbangkan (VoC) tetapi, masih banyak lagi maklumat tidak dikenal pasti mengenai tahap keseriusan daripada jangkitan itu.

“Data yang diperoleh masih terhad mengenai tahap keterukan jangkitan akibat Omicron.

“Lebih banyak data diperlukan untuk memahami profil keseriusan dan bagaimana ia dipengaruhi oleh vaksinasi dan imuniti sedia ada.

“Data tentangnya masih terhad dan tiada bukti daripada jangkitan sebelum ini mengenai keberkesanan vaksin untuk Omicron sehingga kini,” jelasnya.

WHO turut beri amaran risiko kemasukan yang tinggi ke hospital di beberapa negara ekoran lonjakan kes yang sangat pantas.

“Kadar kemasukan ke hospital di United Kingdom (UK) dan Afrika Selatan terus melonjak dan akibat penambahan kes yang tinggi, berkemungkinan besar banyak sistem penjagaan kesihatan akan mengalami kesesakan,” jelasnya.

Ketua Kesatuan Eropah (EU), Ursula von der Leyen turut memberi amaran bahawa Omicron akan menjadi varian dominan di Eropah bermula pertengahan Januari depan.


Tentera beri amaran serangan siber Israel ke atas rangkaian Malaysia

Pusat Operasi Pertahanan Siber (CDOC) Angkatan Tentera Malaysia (ATM) memberi amaran kepada semua agensi dan orang ramai kemungkinan serangan balas penyokong rejim Zionis Israel ke atas rangkaian dan infrastruktur siber di Malaysia.

Amaran itu dikeluarkan susulan #OpsBedil dan #OpsIsrael yang dilancarkan beberapa kumpulan dari Malaysia ke atas kira-kira 120 laman dan pangkalan data rejim Zionis itu sejak beberapa hari lalu, setelah tentera Israel melancarkan serangan berterusan ke atas rakyat Palestin, khususnya di Semenanjung Gaza.

Pada masa sama CDOC ATM turut mengesahkan terdapat peningkatan aktiviti serangan balas dipercayai dilakukan kumpulan penyokong rejim Zionis Israel ke atas infrastruktur siber ATM.

Menurut dokumen yang dilihat oleh Agenda Daily, lebih 120 laman dan pangkalan data telah digodam dan puluhan ribu akaun media sosial Malaysia memenuhi ruangan komen akaun media sosial Israel, terutama Facebook dan Twitter Tentera Pertahanan Israel (IDF) untuk mengutuk serangan Zionis terhadap rakyat Palestin.

“Serangan turut menyebarkan risalah dan poster dengan hashtag #shameonIsrael dan #IsraelKoyak di akaun pemimpin dan selebriti Israel bagi menunjukkan tentangan.

“Kempen yang dilaksanakan ini dikhuatiri menyebabkan tindak balas agresif daripada penyokong rejim Zionis Israel,” kata dokumen yang dikeluarkan Tim Perisikan Ancaman Siber CDOC-BSPP ATM bertarikh 15 Mei 2021.

Untuk rekod, laman sesawang Agenda Daily turut menjadi mangsa serangan dan penggodaman pihak tidak bertanggungjawab sejak 10 Mei lalu.

Serangan ke atas Agenda Daily dipercayai dilakukan kumpulan penyokong rejim pengganas Israel, selepas portal berita ini terus melaporkan kekejaman rejim Zionis ke atas rakyat Palestin, khususnya berhubung dua laporan berita Agenda Daily yang dikongsi lebih 176,000 pembaca dalam ratusan kumpulan WhatsApp, Twitter dan Facebook, di Malaysia dan Indonesia.

Berdasarkan daripada analisis semasa, CDOC ATM membuat kesimpulan terdapat potensi tindak balas daripada Israel yang berlaku melalui beberapa kaedah seperti berikut:

Sehubungan itu, CDOC ATM menasihatkan pentadbir sistem dan rangkaian supaya mengambil langkah-langkah pencegahan seperti berikut:

Dokumen itu turut menyatakan CDOC ATM akan terus memantau ancaman dari semasa ke semasa, sementara pentadbir sistem perlu meningkatkan kewaspadaan.


Lihat di Melaka UMNO menang besar, Johor juga akan menang besar: Mat Maslan

Kemenangan besar seperti dalam Pilihan Raya Negeri (PRN) Melaka bakal berulang di Johor nanti, kata Datuk Seri Ahmad Maslan.

Setiausaha Agung UMNO itu yakin satu lagi kemenangan bergaya bakal menjadi milik parti itu, ia ditambah tindakan PAS yang kekal bersatu dalam Perikatan Nasional (PN) akan memberi mereka peluang cerah untuk menang lebih banyak kerusi di Johor nanti.

“Kelihatannya tindakan PAS terus bersama Bersatu dan PN, seolah-olah mahu mengulangi apa yang berlaku di PRN Melaka.

“Dalam dinamik politik semasa, UMNO dan BN bersedia menghadapi apa juga kemungkinan termasuk berdepan PN semula.

“Ia tidak bermakna UMNO dan BN terlalu yakin, tetapi hasil PRN Melaka sudah terbukti, namun kita akan tetap bersedia dengan strategi lebih berkesan,” katanya dengan penuh yakin.

Beliau berkata demikian pada sidang media selepas bertemu Jawatankuasa Tertinggi Parti Makkal Sakti Malaysia dan ketua bahagian parti itu hari ini.

Semalam, PAS dan Bersatu mengumumkan bertanding pada PRN Johor menggunakan logo PN.

Presiden BERSATU, Tan Sri Muhyiddin Yassin, dilaporkan berkata perkara itu dipersetujui hasil muzakarah antara kedua-dua parti berkenaan.

Pada PRN Melaka, Barisan Nasional (BN) memenangi 21 daripada 28 kerusi Dewan Undangan Negeri (DUN) manakala PN memenangi dua kerusi menerusi calon Bersatu dengan PAS yang bertanding di lapan DUN, gagal memenangi sebarang kerusi.

Mengulas lanjut, Ahmad berkata, UMNO dan BN tetap bersedia menghadapi cabaran Bersatu dan PAS serta Pakatan Harapan (PH) pada PRN nanti.

“Bukan sesuatu yang memeranjatkan apabila PAS umum bekerjasama dengan Bersatu. Ia sudah kita jangkakan,” katanya lagi.


Vaksin Covid-19: Putrajaya sekali lagi sifar penerima dos pertama semalam

Kadar peratusan populasi dewasa yang menerima sekurang-kurangnya satu dos vaksin Covid-19 di semua negeri dan wilayah sehingga semalam telah melepasi angka 50 peratus.

Mengikut data Jawatankuasa Khas Jaminan Akses Bekalan Vaksin Covid-19 (JKJAV) peratusan terendah populasi dewasa yang telah menerima vaksin Covid-19 ialah Sabah sebanyak 56.3 peratus dan Kelantan (58.2 peratus).

Sementara itu rekod JKJAV yang dikeluarkan hari ini juga menunjukkan Wilayah Persekutuan Putrajaya sekali lagi mencatatkan sifar penerima dos pertama vaksin Covid-19 semalam, manakala 1,955 penerima lagi melengkapkan dos kedua masing-masing.

Beberapa hari lalu, Putrajaya juga merekodkan sifar penerima dos pertama sekali gus menunjukkan hampir keseluruhan populasi dewasa di wilayah itu sudah menerima sekurang-kurangnya satu dos suntikan vaksin Covid-19.

Pada masa sama, jumlah penerima vaksin di Wilayah Persekutuan Labuan juga semakin menurun apabila hanya 57 penerima dos pertama dan 80 penerima dos kedua direkodkan semalam.

Data JKJAV juga menunjukkan sehingga semalam 93.2 peratus populasi dewasa di Labuan telah melengkap dos kedua masing-masing, sekali gus menghampiri kepada 100 peratus imuniti kelompok.

Secara keseluruhan jumlah kumulatif pemberian dos vaksin di seluruh negara sejak Program Imunisasi Covid-19 Kebangsaan (PICK) dilancarkan Februari lalu hingga semalam, mencecah lebih 33.72 juta dos.

Daripada jumlah itu 82.2 peratus daripada populasi dewasa di seluruh negara menerima sekurang-kurangnya satu dos suntikan, manakala 61.9 peratus lagi melengkapkan dos kedua.

Semalam sahaja, sebanyak 336,642 dos diberikan membabitkan 146,632 dos pertama dan 190,010 penerima melengkapkan dos kedua.


Pencerobohan Israel ke atas Masjid Al-Aqsa dikecam OIC

Pertubuhan Kerjasama Islam (OIC) hari ini mengecam dan menolak segala tindakan pencerobohan tentera Israel ke atas Masjid Al-Aqsa.

Perkara itu dinyatakan dalam ucapan Setiausaha Agung OIC, Hissein Brahim Taha ketika mesyuarat tergempar Jawatankuasa Eksekutif pertubuhan itu yang diadakan secara maya, lapor Bernama.

Mesyuarat tergempar itu diadakan atas permintaan Indonesia untuk membincangkan kekasaran tentera Israel yang semakin melampau sejak kebelakangan ini terhadap umat Islam Palestin di masjid suci itu.

Beliau berkata, Bumi Palestin secara amnya dan kota Baitulmaqdis khususnya baru-baru ini menyaksikan peningkatan serangan dan pencerobohan oleh tentera Israel yang tidak pernah berlaku sebelum ini ke atas tapak suci Islam dan Kristian, terutamanya Masjid Al-Aqsa.

“Saya telah bercakap dengan beberapa pihak antarabangsa dan memaklumkan kepada mereka tentang penolakan dan kecaman OIC terhadap percubaan Israel yang memaksa pembahagian ruang dan waktu dalam kawasan Masjid Al-Aqsa untuk rakyatnya.

“Kami sekali lagi menyeru kepada semua pihak dan pertubuhan antarabangsa untuk memikul tanggungjawab mereka dan terlibat dalam usaha yang membawa kepada pengakhiran pencerobohan Israel serta mewujudkan penubuhan Negara Palestin yang merdeka dengan Baitulmaqdis Timur sebagai ibu kotanya.

“Kami juga ingin menekankan keperluan dan kepentingan dalam memelihara sejarah dan undang-undang yang wujud di Masjid Al-Aqsa kerana ia adalah tempat ibadat suci khusus untuk umat Islam”, katanya.

Setakat ini, seramai 200 rakyat Palestin cedera di perkarangan Masjid Al-Aqsa ketika pertempuran tercetus dengan tentera Israel sejak beberapa minggu lalu.

Tapak suci yang menjadi pertikaian antara dua agama itu dikenali sebagai perkarangan Masjid Al-Aqsa untuk umat Islam dan Temple Mount bagi Yahudi, terletak di Kota Lama Baitulmaqdis dan diilhakan Israel ketika perang Asia Barat 1967.

Tapak itu telah ditadbir oleh Wakaf Muslim Jordan tetapi dilindungi pasukan polis Israel.


Cuaca baik di kebanyakan pusat penamaan calon, hujan di Alor Setar

Cuaca pada awal pagi ini, dilaporkan cerah dan baik di kebanyakan lokasi pusat penamaan calon bagi Pilihan Raya Negeri (PRN) di enam negeri.

Antara kawasan dilaporkan cerah ialah Shah Alam dan Kuala Selangor, Selangor; Pasir Mas, Gua Musang dan Tumpat (Kelantan); Sik (Kedah) serta Sikamat (Negeri Sembilan), menurut laporan Bernama.

Sementara beberapa kawasan di Alor Setar, Kedah pula dilaporkan hujan bermula 7.45 pagi.

Selain itu, cuaca di sekitar pusat penamaan calon di Kijal, Terengganu dilaporkan mendung dengan keadaan berkabus dan berangin.

Seawal 7 pagi, petugas Suruhanjaya Pilihan Raya (SPR) serta pasukan keselamatan mula berkumpul dan diberi taklimat tugasan di pusat penamaan calon sebelum ia dibuka pada 9 pagi.

Selain daripada penyokong parti kepada calon bakal bertanding, tidak ketinggalan juga adalah petugas media yang hadir sejak awal pagi di pusat-pusat penamaan calon untuk membuat liputan.


2,239 kes baharu, tiga kematian

Jangkitan Covid-19 di seluruh negara dalam tempoh 24 jam semalam (Ahad, 15 Mei) turun sedikit berbanding jumlah kes yang dicatat pada Sabtu, lapor Kementerian Kesihatan (KKM) hari ini.

Dalam tempoh itu sebanyak 2,239 jangkitan baharu direkodkan, turun berbanding 2,373 kes pada Sabtu menjadikan kumulatif positif sejak awal 2020 lalu meningkat kepada 4,478,112 kes.

Daripada jumlah kes positif itu, 4,411,762 pesakit telah sembuh manakala 30,735 kes masih aktif, termasuk 29,516 pesakit yang menjalani kuarantin di rumah.

Seramai 1,170 pesakit masih dirawat di hospital, dan 45 pesakit dimasukkan ke unit rawatan rapi, dengan 23 daripadanya memerlukan alat bantuan pernafasan.

Hanya empat pesakit kini masih ditempatkan untuk rawatan di PKRC seluruh negara.

Data laman sesawang CovidNOW KKM menunjukkan kes di tiga negeri meningkat berbanding Sabtu, namun nisbahnya adalah kecil.

Selangor mencatat 1,148 kes berbanding 2,373 kes pada Sabtu, diikuti Johor (87 kes, 55 Sabtu); dan Kelantan (13 kes, 11 pada Sabtu).

Sementara itu, KKM juga melaporkan tiga pesakit meninggal dunia semalam, termasuk satu kematian di luar fasiliti kesihatan atau kes BID.

Dua daripada kes kematian semalam dilaporkan di Johor dan satu kes di Selangor.


PRU-15 : Nazri tetap tak mahu bertanding

Ketua Bahagian UMNO Padang Rengas, Datuk Seri Mohamed Nazri Abdul Aziz kekal dengan pendirian yang dibuat tahun lalu untuk tidak bertanding pada Pilihan Raya Umum ke-15 (PRU-15) bulan depan.

Katanya, meskipun bakal calon nanti tidak sepertinya namun beliau yakin setiap pemimpin mempunyai kelebihan tersendiri.

“Ramai bertanya adakah saya masih berpegang kepada keputusan yang dibuat setahun yang lalu. Jadi hari ini saya nak beritahu, ya saya masih dengan pendirian yang sama.

“Saya tidak akan bertanding pada PRU-15 dan akan memberi laluan kepada muka baharu di kerusi tersebut. Setiap yang bermula pasti akan berakhir. Insya-ALLAH Padang Rengas akan kekal di bawah UMNO dan BN pada PRU-15 ini biarpun bukan saya yang bertanding.

“Kita kena beri peluang kepada muka baharu. Memang tidak akan ada seorang lagi Nazri Aziz tetapi setiap orang akan ada kelebihan sendiri,” katanya lapor Astro Awani.

Setahun lalu, Nazri yang juga penyandang Parlimen Padang Rengas mengumumkan beliau tidak akan mempertahankan kerusi Parlimen Padang Rengas pada PRU-15 untuk memberi laluan kepada muka baharu.

Selain Nazri, terdapat beberapa lagi pimpinan UMNO yang memilih mengundur diri termasuk Ketua UMNO Bahagian Beruas, Datuk Dr Azhar Ahmad.

Sebelum ini, Menteri Besar Perak, Datuk Seri Saarani Mohamad mendedahkan terdapat beberapa Ketua UMNO Bahagian dan Ahli Dewan Undangan Negeri (ADUN) yang menolak untuk dicalonkan mewakili BN pada PRU-15.


Lantikan Pengerusi MPN, kerajaan beri kepercayaan kepada Muhyiddin: PM

Lantikan Tan Sri Muhyiddin Yassin sebagai Pengerusi Majlis Pemulihan Negara (MPN) disebabkan kerajaan memberi kepercayaan kepada mantan Perdana Menteri dalam mengendalikan langkah-langkah dalam menangani krisis kesihatan Covid-19, kata Datuk Ismail Sabri Yaakob.

Perdana Menteri (PM) berkata Muhyiddin sudah mempengerusikan majlis tersebut sejak ia ditubuhkan dan mengambilkira faktor tersebut kepercayaan diberikan kepadanya untuk meneruskan tanggungjawabnya.

“Memang Pagoh pengerusikan mesyuarat ini sejak mula diwujudkan, maka kita beri kepercayaan Pagoh teruskan tugasnya,” katanya dalam sesi soal jawab di Dewan Rakyat hari ini.

Ismail Sabri menjawab soalan tambahan Ahli Parlimen (MP) Kulim-Bandar Baharu, Datuk Seri Saifuddin Nasution Ismail (PH- Kulim-Bandar Baharu) yang bertanya mengapa Muhyiddin dilantik sebagai pengerusi MPN.

Kerajaan pada 4 September lalu mengumumkan Muhyddin dilantik sebagai pengerusi MPN dengan status Menteri.

MPN diperkenalkan ketika Muhyiddin menjadi PM sebelum dijatuhkan oleh sekumpulan MP UMNO yang berkomplot dengan Ketua Pembangkang, Datuk Seri Anwar Ibrahim, ia termasuk tindakan menghantar surat menyokong Anwar sebagai calon PM oleh Datuk Seri Ahmad Zahid Hamidi dan Datuk Seri Najib Razak serta pendedahan klip audio tular antara Anwar dengan Zahid pada April lalu.

MPN memperkenalkan empat tahap sebelum ekonomi dibuka semula sepuhnya dengan mengambil kira jumlah kes harian Covid-19, kapasiti hospital dan kadar vaksinasi.

Lantikan Muhyiddin itu menimbulkan rasa tidak puas hati Anwar dan blok pembangkang selepas gagal menjadi PM kerana tidak memiliki majoriti yang diperlukan.

Sebaliknya, Ismail Sabri mendapat majoriti sebanyak 114 untuk dilantik sebagai PM Kesembilan.


Indonesia catat 33,729 kes baharu, jangkitan di Singapura turun

Kementerian Kesihatan Republik Indonesia (Kemkes) mengesahkan jangkitan Covid-19 di negara itu naik lagi berbanding semalam, sementara Kementerian Kesihatan Singapura (MOH) pula melaporkan kes di negara itu turun sedikit.

Kemkes memaklumkan dalam tempoh 24 jam semalam sebanyak 33,729 jangkitan baharu dilaporkan di Indonesia, berbanding 32,111 kes yang disahkan pada Jumaat, dan 44 lagi kematian.

Sehingga semalam, negara itu merekodkan 4,480,423 kumulatif positif, dengan 4,172,458 pesakit telah sembuh, dan 144,497 kematian sejak wabak itu melanda negara keempat paling padat penduduk di dunia itu.

Indonesia turut memperhebatkan pemberian suntikan vaksin Covid-19 dan sehingga semalam lebih 186.38 juta orang telah menerima dos pertama mereka, manakala lebih 130.78 juta lagi telah lengkap divaksinasi.

Negara itu memulakan program vaksinasi Covid-19 secara besar-besaran pada Januari tahun lalu selepas pihak berkuasa meluluskan penggunaan kecemasan vaksin Sinovac China.

Menyasarkan untuk memberi vaksin sepenuhnya kepada 208.2 juta penduduknya, pemerintah republik itu telah memberikan lebih 322.6 juta dos, termasuk suntikan dos penggalak.

Sementara itu, Singapura pula melaporkan sehingga tengah hari semalam sebanyak 10,390 jangkitan baharu dikesan, turun berbanding 13,208 yang direkodkan pada Jumaat.

MOH turut melaporkan dua lagi kematian akibat komplikasi Covid-19 di negara itu.

Kedua-dua angka baharu itu menjadikan kumulatif positif di republik berkenaan meningkat kepada 390,071 kes dan 868 kematian.

Menurut laman sesawang MOH daripada jumlah jangkitan baharu itu, 10,208 melibatkan penularan tempatan dan 182 lagi adalah kes import.

Sementara itu, jumlah terkumpul kes positif di Filipina mencecah lebih 3.6 juta setelah 7,689 jangkitan baharu dikesan semalam.

Daripada jumlah itu, 136,436 atau 3.8 peratus kes masih aktif, dengan majoritinya mengalami gejala ringan dan 96.4 peratus tidak bergejala. – Agensi


Tiada campur tangan politik dalam siasatan SPRM

Tiada campur tangan politik dalam siasatan kes dikendalikan Suruhanjaya Pencegahan Rasuah Malaysia (SPRM), kata Ketua Pesuruhjayanya, Datuk Seri Azam Baki.

Beliau berkata, dalam usaha membina negara bangsa, campur tangan politik dalam tugas penguat kuasa bukan sahaja tidak sepatutnya berlaku, malah ia akan menjejaskan integriti dan nama baik SPRM.

“Saya pastikan tiada campur tangan dan belum ada pengalaman begitu dalam kerja-kerja kami.

“Sebarang campur tangan akan menjejaskan kerja kami dan kami akan menjadi satu pasukan tidak amanah dan sudah tentu akan menjejaskan nama baik kerajaan itu sendiri…ini tidak berlaku pada zaman kita,” katanya yang menjadi panel jemputan program Soal Rakyat TV3, malam tadi.

Katanya, pada zaman ledakan IT kini, pendedahan maklumat begitu telus dan masyarakat sering memerhatikan sebarang tindak tanduk pihak berkuasa.

Azam juga berharap kerajaan menyegerakan penggunaan kamera badan bagi pegawai dan anggota penguat kuasa dalam usaha membendung jenayah rasuah selain memelihara integriti anggota.

“Saya rasa sudah sampai masanya penguat kuasa memakai kamera badan yang boleh disambungkan kepada sistem berpusat, jadi kurang rasanya kalau mereka mahu bertindak di luar batasan sebagai penguat kuasa ketika menjalankan operasi,” katanya.

Sebelum ini, Ketua Polis Negara Tan Sri Abdul Hamid Bador dilaporkan berkata proses perbincangan berkenaan perolehan kamera badan dan peralatan renjatan elektrik kini di peringkat akhir.


Covid-19: Indonesia rekod kematian 114 doktor bulan ini

Pasukan Mitigasi Persatuan Perubatan Indonesia (IDI) melaporkan 114 doktor meninggal dunia akibat Covid-19 bulan ini, dua kali ganda daripada yang direkodkan bulan lalu, dan tertinggi sejak pandemik itu dikesan pada Mac tahun lalu.

Ketua Pasukan Mitigasi IDI Mahesa Paranadipa Maikel berkata jumlah kematian doktor itu memberi kesan kepada sektor kesihatan di Indonesia, walaupun 95 peratus daripada kakitangan perubatan telah melengkapkan dua dos suntikan vaksin Sinovac.

Katanya rekod tertinggi kematian pernah dicatatkan pada Januari lalu membabitkan 65 doktor.

Keseluruhannya seramai 545 doktor di Indonesia meninggal dunia sejak permulaan pandemik. Jumlah tertinggi dicatatkan di Jawa Timur dengan 110 doktor diikuti Jakarta (83) dan Jawa Tengah (81).

Semua angka tertinggi itu terletak di Pulau Jawa – wilayah paling padat penduduk berbanding satu lagi pulau besar iaitu Sumatera.

“Sepanjang Jun lalu 51 doktor meninggal dunia, tetapi jumlah itu melonjak 123 peratus bulan ini.

“Angka ini mungkin lebih tinggi kerana ada hospital dan klinik swasta yang tidak melaporkan kepada kami, kata Mahesa sambil menambah kebanyakan mereka yang meninggal dunia itu adalah doktor am, pakar obstetrik, pakar perubatan dalaman dan pakar bedah

Pasukan itu juga memaklumkan bahawa beratus-ratus pekerja kesihatan lain telah meninggal dunia akibat wabak tersebut, termasuk 445 jururawat, 42 ahli farmasi, 223 bidan dan 25 pekerja makmal.

Untuk mengatasi masalah itu, pemerintah Indonesia membuat keputusan memberi suntikan ketiga kepada kakitangan perubatannya. Menteri Kesihatan Budi Gunadi Sadikin memaklumkan kerajaan telah mula memberi suntikan dos ketiga vaksin Covid-19 kepada kakitangan kesihatannya yang telah menerima dua dos Sinovac.

Sinovac adalah salah satu daripada tujuh vaksin yang menerima kelulusan kecemasan daripada Pertubuhan Kesihatan Sedunia (WHO). Kajian tahap keberkesanannya masih dijalankan, tetapi vaksin itu dilihat kurang berkesan melawan virus Covid-19 berbanding vaksin lain.

Sementara itu, dalam seminggu terakhir jumlah jangkitan harian di kalangan rakyat Indonesia meningkat kepada lebih 5,000, dengan lebih 1,000 kematian baharu.

Indonesia ketika ini merekodkan lebih 2.8 juta kes yang disahkan positif Covid-19 dan 72,000 kematian, menurut Johns Hopkins University, yang mengesan wabak pada peringkat global. Indonesia adalah negara keempat terpadat di dunia, dengan lebih 275 juta penduduk.

Ahli epidemiologi Fakulti Perubatan Awam Universiti Airlangga, Windhu Purnomo berkata situasi mungkin bertambah buruk kerana tiga faktor iaitu program vaksinasi yang perlahan, kegagalan mengekang pergerakan orang ramai, dan penularan lebih pantas varian Delta Covid-19.

“Kami baharu sahaja mendapat banyak vaksin, termasuk dari Amerika Syarikat dan Jepun, Walaupun, program vaksinasi dipertingkatkan, tetapi ia belum mencapai tahap maksimum,” katanya.

Negara ini tidak dapat melakukan ‘lockdown’ lebih awal seperti negara-negara lain, kerana ia tidak mempunyai sumber kewangan yang banyak untuk membantu penduduk yang tidak dapat keluar bekerja, sementara varian Delta terus memberi ancaman kepada masyarakat.

“Beban kami terlalu berat,” katanya.

Namun pada 3 Julai lalu, pemerintah Indonesia akhirnya melaksanakan perintah Pemberlakukan Pembatasan Kegiatan Masyarakat Darurat (PPKM Darurat) atau ‘lockdown’, khusus di wilayah Pulau Jawa dan 15 wilayah lain yang paling padat penduduk, yang dilanjutkan sehingga hujung bulan ini.

Antara peraturan PPKM Darurat adalah penutupan pusat-pusat beli-belah, penerapan 100 peratus bekerja dari rumah bagi sektor tidak penting, penutupan rumah-rumah ibadat, pembelajaran dari rumah sepenuhnya, larangan makan di restauran, kedai makan atau warung (dine in) dan tempat-tempat atau pusat pelancongan dan reakrasi ditutup.

Pasukan Mitigasi IDI turut memberi amaran sistem kesihatan negara itu akan lumpuh kerana, sementara jumlah pesakit Covid-19 semakin meningkat, sektor perubatan pula kekurangan kakitangan kerana ratusan lagi terpaksa melakukan kuarantin kendiri akibat jangkitan tahap rendah Covid-19.

“Kami bimbang kemungkinan sistem kesihatan runtuh. Kita mesti membuat pemetaan untuk melihat kemampuan setiap kemudahan kesihatan tempatan yang ada sekarang,” kata pasukan itu.

Pemerintah Indonesia juga merancang mempercepatkan pembukaan sejumlah hospital serta mengambil 2,000 doktor dan 20,000 jururawat bagi menangani masalah sedia ada. – Agensi


Lukisan gadis bogel sudah diubah jadi ‘la maja vestida’

Nampaknya ‘la maja desnuda’ (The Nude Maja) yang dilukis sebagai mural di dinding Balai Seni Sasaran yang terletak di Kampung Sungai Buloh, Kuala Selangor sudah berubah menjadi ‘la maja vestida’ (The Clothed Maja).

Selepas tular lukisan itu dalam media massa, penganjur kemudian mendakwa kononnya lukisan yang menampakkan gadis berbogel itu adalah pada peringkat awal sahaja sebelum dilukis pakaian mereka.

Bagaimanapun Agenda Daily percaya lukisan gadis bogel itu diubahsuai semula selepas ianya mendapat perhatian penduduk tempatan, khususnya di Kampug Sungai Buloh.

‘La maja desnuda’ (atas) dan ‘la maja vestida’.

Sejak selepas waktu berbuka puasa hingga tengah malam tadi penduduk berkumpul di sekitar balai seni berkenaan melihat gambar mural itu dan meminta pihak berkuasa terutama Majlis Daerah Kuala Selangor bertindak.

Untuk makluman, ‘la maja vestida’ adalah lukisan pendamping kepada ‘la maja desnuda’ hasil ilham Francisco Goya yang menggambarkan seorang wanita berpakaian berbaring di atas katil.

‘La maja desnuda’ pula menggambarkan wanita yang sama tidak berpakaian baring dalam kedudukan yang sama. Kedua-dua lukisan itu kini ditempatkan di Muzium Prado di Madrid, Sepanyol.

Sementara itu, Ahli Dewan Undangan Negeri Bukit Melawati, Juwairiya Zulkifli mengakui menerima banyak aduan berhubung lukisan mural itu.

“Bagaimanapun lukisan mural tersebut yang tidak manis dipandang adalah masih dalam proses untuk disiapkan,” katanya sambil berterima kasih kepada orang ramai yang prihatin terhadap perkara sedemikian.


Petik lagu ‘Hoi, hoi ya hoi’ ciptaan PH, seorang penceramah kini disiasat Jakim

Seorang penceramah agama terkenal sedang disiasat Jabatan Kemajuan Islam Malaysia (Jakim) kerana memetik rangkap lagu ‘Hoi, hoi ya hoi’ dalam satu ceramahnya di Selangor baru-baru ini.

Jakim dalam satu kenyataan mengesahkan sudah memulakan siasatan berhubung video ceramah tular daripada seorang kakitangannya kerana memetik rangkap lagu yang menjadi bahan kempen Pakatan Harapan (PH) semasa Pilihan Raya Umum Ke-15 (PRU-15) lalu.

Jakim menerusi kenyataan di Facebook semalam berkata, pegawai berkenaan sudah dipanggil untuk siasatan lanjut.

Katanya, Jakim juga sudah memulakan prosiding tatatertib terhadap pegawai berkenaan dan tidak akan berkompromi dengan sebarang perlakuan yang mencemarkan nama baik perkhidmatan awam.

“Pihak pengurusan tertinggi Jakim sedar akan video tular ceramah yang disampaikan oleh seorang pegawai itu yang dilihat mengundang kemarahan netizen,” katanya.

Terdahulu, tular video di aplikasi TikTok memaparkan seorang pegawai Jakim berjawatan Penolong Pengarah Kanan yang juga seorang penceramah mengutuk Kerajaan Perpaduan.

Ceramah berkenaan juga dipercayai dirakam di sebuah masjid di Selangor pada 2 Januari lalu yang mengandungi perihal lagu ‘Hoi, hoi ya hoi’.

Tindakan berkenaan mengundang ketidakpuasan hati netizen yang mengecam tindakan penceramah menjadikan masjid sebagai tempat berpolitik dan mengutuk kerajaan.